**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Δεκεμβρίου 2021 ημέρα Τρίτη και ώρα 13.10΄μ.μ., συνεδρίασε στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων υπό την προεδρία του Προέδρου αυτής κ. Βασίλειου Οικονόμου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Υγείας «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις». (4η συνεδρίαση- β΄ ανάγνωση)

Στην συνεδρίαση της Επιτροπής παρέστησαν ο Υπουργός Μετανάστευσης και Ασύλου κύριος Παναγιώτης (Νότης) Μηταράκης, η Υφυπουργός Υγείας κυρία Ζωή Ράπτη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία-Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Δούνια Παναγιώτα, Μπίζιου Στεργιανή (Στέλλα), Οικονόμου Βασίλειος, Πνευματικός Σπυρίδων, Ράπτη Ελένη, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Ηγουμενίδης Νικόλαος, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία-Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Πουλάς Ανδρέας, Φραγγίδης Γεώργιος, Καραθανασόπουλος Νικόλαος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία, Γρηγοριάδης Κλέων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κύριες και κύριοι, καλησπέρα σας.

Έχουμε, λοιπόν, την τέταρτη συνεδρίαση σήμερα και ολοκληρώνουμε την δική μας αρμοδιότητα και δουλειά επί του νομοσχεδίου που είναι η συνέχιση της επεξεργασίας και εξέτασης του σχεδίου νόμου του Υπουργείου Υγείας «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις».

Είμαστε στην β΄ ανάγνωση. Τα έχουμε δει όλα. Συνοπτικά τοποθετούμαστε και οι χρόνοι είναι αντίστοιχοι.

Τον λόγο έχει η κυρία Ξενογιαννακοπούλου.

**ΜΑΡΙΑ-ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε. Θα θέλαμε να καταδικάσουμε την επιχείρηση των ΜΑΤ που έγινε με βίαιο τρόπο στα «Πετρέλαια Καβάλας», την βίαιη επέμβαση η οποία έθεσε σε κίνδυνο την ζωή εκατό (100) εργαζομένων, αλλά με τις πληροφορίες που έχουμε και ζητημάτων ασφαλείας μέσα στο εργοστάσιο, όπως και την βίαιη προσαγωγή εργαζομένων από τις αστυνομικές δυνάμεις.

Θεωρούμε ότι είναι απαράδεκτο και θεωρούμε πως αυτές οι πρακτικές ενθαρρύνονται και προωθούνται από την ίδια την Κυβέρνηση, με την αντιμετώπιση της εργοδοσίας που επιτρέπει να γίνονται τέτοιου είδους ενέργειες και φυσικά, με την πλήρη απορρύθμιση της εργασίας με τον Νόμο Χατζηδάκη.

 Γι’ αυτόν τον λόγο το καταδικάζουμε και ζητάμε να μεταφερθεί αυτό, κυρία Υφυπουργέ, είστε παρούσα, στην Κυβέρνηση και να υπάρχει η αντίστοιχη συνέχεια. Πρώτα απ’ όλα να αφεθούν ελεύθεροι οι εργαζόμενοι και φυσικά, αυτή η καταδίκη δεν μπορεί σε καμία περίπτωση να περάσει έτσι.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ακούστηκε ο λόγος σας. Εντάξει, θα μεταφερθεί, πιστεύω.

Να ξεκινήσουμε. Η κυρία Βρυζίδου, η Εισηγήτρια της Πλειοψηφίας, έχει τον λόγο για 8’ λεπτά.

**ΠΑΡΑΣΚΕΥΗ ΒΡΥΖΙΔΟΥ (Εισηγήτρια της Πλειοψηφίας):** Κυρία Υπουργέ, κυρίες και κύριοι συνάδελφοι, με το πρώτο μέρος του παρόντος νομοσχεδίου στόχος της Κυβέρνησης είναι να διασφαλίσει τα όσα θετικά έχουμε πετύχει από την πρώτη μέρα διαχείρισης της πανδημίας, μέχρι σήμερα.

Ερχόμαστε, λοιπόν, σήμερα, να παρατείνουμε μια σειρά από διατάξεις οι οποίες λειτουργούν ευεργετικά για την δημόσια υγίεια, την ασφάλεια των πολιτών, την οικονομία και όχι μόνο. Έχουμε μια πληθώρα προτεινόμενων ρυθμίσεων, με τις οποίες δίνεται παράταση σειράς μέτρων από τη λήξη τους έως και την 31/3/2022.

Ενδεικτικά αναφέρω την παράταση της δυνατότητας άμεσης πρόσληψης των ιατρών όλων των ειδικοτήτων, οι οποίοι βρίσκονται υπό διορισμό. Την παράταση της δυνατότητας πρόσληψης επικουρικού ιατρικού νοσηλευτικού και λοιπού βοηθητικού προσωπικού και μετακίνηση προσωπικού των Τοπικών Μονάδων Υγείας. Την ύπαρξη πρόβλεψης για τα διαγνωστικά τεστ, τα οποία συμβάλλουν καθοριστικά στην ανίχνευση του ιού πριν από τον πλήρη εμβολιασμό. Την τρίμηνη παράταση της υποχρέωσης επίδειξης πιστοποιητικού ή βεβαίωσης εμβολιασμού ή νόσησης από τους εργαζόμενους στο Δημόσιο και Ιδιωτικό Τομέα. Την παράταση των συμβάσεων πάσης φύσεως απασχολούμενου προσωπικού και την παράταση λειτουργίας των εμβολιαστικών κέντρων.

Δεν είναι μόνο τα παραπάνω. Η Κυβέρνηση με στοχευμένες παρεμβάσεις και ρυθμίσεις εξακολουθεί σε αυτή τη δύσκολη συγκυρία, να κινείται με γνώμονα την προστασία των πολιτών. Στηρίζουμε το Εθνικό Σύστημα Υγείας δίνοντας λύσεις κι όλα αυτά κάτω από πρωτόγνωρες συνθήκες. Σε ένα υγειονομικό περιβάλλον που είναι δυναμικό και διαρκώς μεταβάλλεται, απέναντι σε μια πανδημία που δυσχεραίνει οποιονδήποτε σχεδιασμό. Όλες οι παραπάνω παρατάσεις διασφαλίζουν την απρόσκοπτη λειτουργία του Συστήματος Υγείας, παρέχουν σταθερές μέχρι το επόμενο στάδιο αντιμετώπισης της πανδημίας.

Στο δεύτερο μέρος «Επείγουσες Φορολογικές Διατάξεις» εισάγονται ρυθμίσεις, που έχουν στόχο την οικονομική ελάφρυνση πολιτών και επιχειρήσεων. Η Κυβέρνηση οφείλει, να δείχνει ευαισθησία και ιδιαίτερη προσοχή και να ενισχύει την πεποίθηση των πολιτών σε ένα ισχυρό Κράτος Πρόνοιας, ειδικά, μάλιστα, στις περιπτώσεις εκείνες που οι συμπολίτες μας πλήττονται από φυσικές καταστροφές. Για τον λόγο αυτό, λοιπόν, ρυθμίζεται η οικονομική απαλλαγή για 3 χρόνια από τον ΕΝΦΙΑ για τους συνανθρώπους μας στην Κρήτη, που επλήγησαν από τους σεισμούς του Ιουλίου και του Σεπτεμβρίου.

Επίσης, δίνουμε τη δυνατότητα σε ιδιοκτήτες τουριστικών λεωφορείων, σε ένα κλάδο βαθιά χτυπημένο από την πανδημία, να καταβάλουν μειωμένα τέλη κυκλοφορίας για το 2022.

 Αναστέλλεται επίσης, η επιβολή φόρου δωρεάς σε Κοινωφελή Νομικά Πρόσωπα. Στεκόμαστε αρωγοί όπου χρειάζεται δείχνοντας το κοινωνικό μας πρόσωπο. Βοηθάμε όσους συμπολίτες μας το έχουν ανάγκη.

Οι συγκεκριμένες ρυθμίσεις, γνώμη μου είναι ότι πρέπει να ψηφιστούν από το σύνολο των συναδέλφων, διότι πρόκειται για ρυθμίσεις με κοινωνικό και ανθρωπιστικό χαρακτήρα. Πρέπει όλοι να σταθούμε στο πλευρό των συνανθρώπων μας που το έχουν ανάγκη, ανεξαρτήτως κομμάτων και πολιτικών πεποιθήσεων.

Εν συνεχεία, σε σχέση με τα άρθρα 56 μέχρι το άρθρο 65 που αφορούν ρυθμίσεις του Υπουργείου Οικονομικών και του Υπουργείου Ανάπτυξης, έχουμε το πολύ σημαντικό ζήτημα της παράτασης των συμβάσεων των εργαζομένων στη φύλαξη και στην καθαριότητα στο Υπουργείο Οικονομικών. Βλέπουμε ότι υπάρχει μία συνέχεια στις κοινωνικές παρεμβάσεις της Κυβέρνησης. Δεν εισάγουμε μεμονωμένες ρυθμίσεις ως διάττοντες αστέρες, αλλά υπάρχει ένα γενικότερο ολοκληρωμένο πλαίσιο κοινωνικής πολιτικής με επίκεντρο τον άνθρωπο.

Ξεμπλοκάρεται επίσης, η ανέγερση του Δικαστικού Μεγάρου Λαμίας με την υπαγωγή του στη διαδικασία σύμπραξης δημοσίου και ιδιωτικού τομέα.

Στον τομέα της ενέργειας έχουμε σημαντικές ρυθμίσεις, που προβλέπονται στα άρθρα 66 έως 72. Παρατείνονται οι προθεσμίες ως προς την προσωρινή Ενιαία Άδεια Λειτουργίας των μονάδων ηλεκτροπαραγωγής της ΔΕΗ μέχρι 31/12/2023.

Δίνεται λύση στο θέμα του ακατάσχετου της κρατικής χρηματοδότησης, προκειμένου να εξασφαλιστεί η οικονομική βιωσιμότητα και η απρόσκοπτη λειτουργία του ΟΣΕ και παρατείνεται η αναστολή πληρωμών συμψηφισμού και διαδικασιών είσπραξης χρεών του Οργανισμού Σιδηροδρόμων Ελλάδος έναντι του Δημοσίου οι οποίες προέρχονται από καταπτώσεις εγγυήσεων δανείων. Ρύθμιση που ήταν αναγκαία, για να συνεχίσει να υφίσταται ο Οργανισμός και να πάρει ανάσα για την εξυπηρέτηση των μελλοντικών του αναγκών.

Επίσης, τροποποιείται στο παρόν νομοσχέδιο η σύμβαση παραχώρησης και ενεργοποιείται το δικαίωμα επαναφοράς του τμήματος Πάτρα-Πύργος του αυτοκινητόδρομου Ελευσίνα-Κόρινθος-Πάτρα-Πύργος-Τσακώνα, η κατασκευή του οποίου είχε αναβληθεί το 2013, καθιστώντας δυνατή την έναρξη εργασιών για την παράδοσή του σε πλήρη λειτουργία. Ένα έργο τεράστιας σημασίας το οποίο είναι υλοποίηση και συνέχιση των υποσχέσεων της παρούσας Κυβέρνησης. Ένα έργο που θα φέρει τον Νομό Ηλείας πιο κοντά στην υπόλοιπη Ελλάδα αλλά κυρίως, θα αυξήσει ραγδαία την ασφάλεια στις μετακινήσεις των οδηγών ανεβάζοντας το επίπεδο του οδικού δικτύου της Πελοποννήσου.

Στα άρθρα 83 έως το άρθρο 88, θεσπίζονται διατάξεις για την ενίσχυση της ναυτιλίας και την τόνωση της αγροτικής ανάπτυξης. Εξόχως σημαντική ρύθμιση η οποία κινείται στο προαναφερόμενο πλαίσιο κοινωνικής και ανθρωπιστικής πολιτικής της Κυβέρνησης. Είναι αυτή που προβλέπει την παράταση μέχρι 30/6/2022 της χορήγησης του μηνιαίου εκπαιδευτικού επιδόματος πρακτικής άσκησης, στους σπουδαστές των Ακαδημιών Εμπορικού Ναυτικού.

Επίσης, στο ίδιο μοτίβο συνδράμουμε στους αγρότες και στους κτηνοτρόφους που λόγω της πανδημίας παρουσιάζουν αυξημένες ανάγκες ρευστότητας. Τους δίνουμε την δυνατότητα να συνάπτουν δανειακές και άλλες συμβάσεις με πιστωτικά ιδρύματα, χωρίς προσκόμιση αποδεικτικού ασφαλιστικής ενημερότητας. Η ρύθμιση αυτή, στηρίζει τον γεωργό, τον αγρότη που έχει άμεση ανάγκη χρημάτων και λόγω της κατάστασης που αντιμετωπίζει έχει σοβαρά ζητήματα ρευστότητας. Τον βοηθά να επιβιώσει, να βρει μια σανίδα σωτηρίας και να ατενίσει με μεγαλύτερη αισιοδοξία το μέλλον.

Εν συνεχεία εξασφαλίζεται η απρόσκοπτη χρηματοδότηση του Γηροκομείου Αθηνών με την παροχή της δυνατότητας στο Σωματείο, Ελεήμων Εταιρεία Αθηνών, που λειτουργεί το Γηροκομείο Αθηνών να λαμβάνει και να αξιοποιεί επιχορηγήσεις, ποσά από κληρονομίες, χωρίς να υποχρεώνεται να προσκομίζει φορολογική και ασφαλιστική ενημερότητα.

Στα άρθρα 99 έως 114, συναντάμε ζητήματα αρμοδιότητας του Υπουργείου Εσωτερικών. Ρυθμίζονται επιμέρους ζητήματα σχετικά με τις επιτροπές, την Επιτροπή Ποιότητας Ζωής και την Οικονομική Επιτροπή. Βαρύνουσας σημασίας κατά την άποψή μου είναι μεταξύ άλλων, οι εξής ρυθμίσεις.

Πρώτον, η λήψη μέριμνας για τους πυρόπληκτους με την δυνατότητα δωρεάν παραχώρησης δημοτικού ακινήτου κατά κυριότητα στο Δημόσιο για την υλοποίηση προγραμμάτων στεγαστικής αποκατάστασης πυρόπληκτων.

Δεύτερον, προκειμένου να ανακουφιστούν οικονομικά οι πληττόμενοι από την πανδημία οφειλέτες επεκτείνεται η δυνατότητα έκτακτης ρύθμισης του άρθρου 165, του νόμου 4764/2000, προκειμένου να καταλαμβάνει κάθε είδους οφειλές προς τους δήμους και τα νομικά τους πρόσωπα που έχουν βεβαιωθεί από τις 15.2.2020 έως τις 30.11.2021, όπως και οι οφειλές προς τους δήμους και τα νομικά τους πρόσωπα που κατέστησαν ληξιπρόθεσμες συμπεριλαμβανομένων των απωλειών ρυθμίσεων από 15.2.2020 έως 30.11.2021.

Παρατείνεται το χρονικό διάστημα υποβολής των αιτήσεων ρύθμισης οφειλών προς ΟΤΑ Α΄ Βαθμού μέχρι και τις 28.2.2022. Θα ήταν εντελώς άδικο για όλους τους συμπολίτες μας που δεν είχαν την οικονομική δυνατότητα να ανταποκριθούν, λόγω και της υφιστάμενης κατάστασης, να φτάσουν σε αδιέξοδο. Με την ρύθμιση αυτή, τους δίνεται μία λύση να ξανακάνουν διακανονισμό με τους δήμους για τα χρέη τους και να πάρουν μια νέα ευκαιρία.

Ρυθμίσεις έχουμε και για την λειτουργία της εκπαίδευσης, με στόχο την λήψη αναγκαίων μέτρων μετά από την επαναλειτουργία των εκπαιδευτικών δομών για την ομαλή και ασφαλή λειτουργία της εκπαιδευτικής διαδικασίας. Αξιοσημείωτη είναι η πρόβλεψη για επιλογή του βιβλίου που θα διδαχθούν τα παιδιά στα σχολεία από μια ηλεκτρονική τράπεζα προτάσεων.

Στα άρθρα 133 έως το άρθρο 138, εισάγονται διατάξεις του Υπουργείου Πολιτισμού με σημαντικότερη την αναφορά στα εισιτήρια που εκδόθηκαν για συναυλίες, θέατρα και λοιπά που δεν μπόρεσαν να υλοποιηθούν λόγω πανδημίας και δίνεται η δυνατότητα, χορήγησης πιστωτικού σημειώματος από τον διοργανωτή.

Στα άρθρα 139 έως 142, αντιμετωπίζονται ζητήματα διοικητικής φύσεως του Υπουργείου Μετανάστευσης και Ασύλου με σημαντικότερη ρύθμιση την απεμπλοκή των αιτήσεων χορήγησης ή ανανέωσης τίτλων διαμονής οι οποίες έχουν κατατεθεί έως τις 15.11.2021.

Τέλος, στα άρθρα 142 έως 146, ρυθμίζεται μεταξύ άλλων, η διάθεση κατασχεμένων και άλλων μέσων και αντικειμένων για τις ανάγκες των Σωμάτων Ασφαλείας και η διαδικασία αποδοχής δωρεών που καταβάλλονται από τρίτους, φυσικά και νομικά πρόσωπα στο Υπουργείο Κλιματικής Κρίσης και Πολιτικής Προστασίας σε περίπτωση όπου συντελείται ευρείας κλίμακας φυσική και τεχνολογική καταστροφή στον πληθυσμό και στις υποδομές της πληγείσας περιοχής.

Κυρίες και κύριοι συνάδελφοι, με το παρόν νομοσχέδιο δίνουμε συνέχεια στον αγώνα ενάντια στην πανδημία, στον αγώνα ενάντια σε κοινωνικές ανισότητες και υπέρ της ενίσχυσης του Κράτους Πρόνοιας. Προχωράμε με μοναδικό μας οδηγό την προστασία των συμπολιτών μας και το καλό της πατρίδας μας. Σας ευχαριστώ.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ (Εισηγητής της Μειοψηφίας):** Ευχαριστώ, κύριε Πρόεδρε. Θα σταθώ σε ορισμένα θέματα που δεν συζητήθηκαν κατά τη χθεσινή συνεδρίαση. Η πρώτη ερώτηση, απευθύνεται στην πολιτική ηγεσία του Υπουργείου Υγείας και δεν θα κουραστούμε να την επαναλαμβάνουμε.

Κυρία Υπουργέ, ανά νοσοκομείο και υγειονομική περιφέρεια, πόσα κρεβάτια ΜΕΘ παραλάβατε, πόσα κρεβάτια ΜΕΘ φτιάξατε και τι προσωπικό προσλάβατε για αυτά και πόσα κρεβάτια ΜΕΘ ανά νοσοκομείο και υγειονομική περιφέρεια υπάρχουν σήμερα; Πόσα κρεβάτια ΜΕΘ χρησιμοποιούνται για covid ασθενείς και πόσα για non covid;

Οι πρώτες διατάξεις του νομοσχεδίου αναφέρονται στα θέματα του Υπουργείου Υγείας. Όσον αφορά τις παρατάσεις έκτακτων διατάξεων για την αντιμετώπιση της πανδημίας, γιατί οι παρατάσεις και όχι κάποια πιο μόνιμα και με μια προοπτική μέτρα; Δεύτερον, γιατί μόνον τρεις μήνες;

Τρίτον, φαίνεται ότι τόσο ο Παγκόσμιος Οργανισμός Υγείας, όσο και συνολικά η Ευρώπη ανησυχεί για την μετάλλαξη Omicron και το νέο επιδημικό κύμα που έρχεται. Ποια είναι τα νέα μέτρα; Η παράταση απλά των ισχυόντων; Τι λέει η κυβέρνηση για αυτό;

Τα άρθρα 40 και 41 αφορούν τροποποιήσεις των νοσηλευτικών ειδικοτήτων και τη διαδικασία επιλογής των συντονιστών εκπαίδευσης στις νοσηλευτικές ειδικότητες. Οι διατάξεις φαίνεται να δίνουν περισσότερο χώρο στους διοικητές των νοσοκομείων και τις ΥΠΕ χωρίς κριτήρια, πράγμα το οποίο κατά την γνώμη μας, μπορεί να δημιουργήσει έδαφος για αδιαφάνεια και διαφθορά.

Επίσης, να σημειώσουμε ότι στις συγκεκριμένες διατάξεις αγνοούνται οι προτάσεις του Εθνικού Συμβουλίου Ανάπτυξης Νοσηλευτικής που είναι το επίσημο κρατικό όργανο που ασχολείται με αυτά τα θέματα.

Στο άρθρο 43, γίνονται κάποιες επουσιώδεις κατά τη γνώμη μας, αλλαγές στην δομή και λειτουργία της Εθνικής Επιτροπής Υποβοηθούμενης Αναπαραγωγής. Δεδομένου ότι αυτό το θεσμικό πλαίσιο μόλις το καλοκαίρι ρυθμίστηκε, τι προέκυψε και απαιτεί αυτές τις αλλαγές που προτείνετε;

Άρθρο 45. Οι φορείς που συμμετείχαν στη συζήτηση ανέδειξαν όσον αφορά τα θέματα των σεισμόπληκτων της περιοχής του Ηρακλείου ότι έχουμε πέρα από το μέτρο για τον ΕΝΦΙΑ υπάρχουν ανεπαρκή και αποσπασματικά μέτρα μέχρι σήμερα, με πάρα πολλά κενά και προβλήματα στους κατοίκους και παράλληλα, ενώ δεν ενημερώθηκε η Κυβέρνηση χθες για όλα αυτά τα προβλήματα, παραμένει εκκωφαντική η σιωπή της.

 Μόνον από όλες τις συζητήσεις μας και τα θέματα που έχουμε θέσει, σε ένα απαντήσατε. Μιλάμε σε μία από τις ερωτήσεις που κατατέθηκαν κατά καιρούς, δε μιλάω μόνο για τη χθεσινή διαδικασία. Αφορά ένα σχολείο 150 χρόνων, ιστορικό σχολείο με ένα σημαντικό ιστορικό αρχείο. Πετρόχτιστο, διατηρητέο κτήριο σπουδαίας αρχιτεκτονικής ομορφιάς το οποίο προφανώς και αυτό, υπέστη ζημιές από τον σεισμό.

Στο ερώτημα τι γίνεται απάντησε η κυρία Μακρή η αρμόδια Υπουργός από το Υπουργείο Παιδείας. Κατόπιν αναζήτησης στο αρχείο διεύθυνσης τεχνικών υπηρεσιών του ΥΠΕΘ, δεν βρέθηκε τέτοιο σχετικό αίτημα. Κρατήστε το, παρακαλώ, για τα πρακτικά. Διερωτάται κανείς, να σου απαντά η Κυβέρνηση ή καλύτερα να τα αφήνουμε; Αυτό δεν είναι, κύριοι της Κυβέρνησης, σοβαρή αντιμετώπιση και δεν μπορούμε να συνεχίσουμε έτσι.

Άρθρο 52. Μια εταιρεία που έχει στο χαρτοφυλάκιό της μετοχές άλλης εταιρείας και τις πουλάει με κέρδος, χάρη στο άρθρο 52, δεν φορολογείται για το κέρδος αυτό. Ενώ αυτά τα κέρδη φορολογούνταν κανονικά με 24%, η φορολογική αγορά μετοχών μιας εταιρείας από άλλη εταιρεία, με το άρθρο που προτείνετε, είναι αφορολόγητη. Γιατί;

Είχα σκοπό να σταθώ μόνο στα άρθρα που δεν μίλησα μέχρι χθες, κύριε Πρόεδρε, ωστόσο θα ήθελα να σταθώ λίγο στο άρθρο 59. Περιμένουμε την διευκρίνιση για το αν ισχύει το άρθρο και για τις καθαρίστριες του Υπουργείου Οικονομικών. Δεν είναι καθαρό. Φαίνεται να αφορά μόνον την παράταση των εργολαβικών εργαζομένων καθαριότητας, κάτι το οποίο είναι άδικο γι’ αυτές τις καθαρίστριες, που σε κάποια στιγμή είχαν κερδίσει και την δικαστική διαμάχη. Δεν γίνεται 120 εργαζόμενοι και εργαζόμενοι στην καθαριότητα στο Υπουργείο Οικονομικών να είναι και να παραμένουν στο δρόμο, όπως είναι μέχρι τώρα.

Άρθρο 61. Παραχώρηση κοινωφελών χώρων του μητροπολιτικού πόλου Ελληνικού - Αγίου Κοσμά στον Δήμο Ελληνικού. Θα πρέπει να αποσαφηνιστεί, εάν στους κοινωφελείς χώρους της διάταξης, περιλαμβάνονται και οι χώροι κοινωνικής ανταποδοτικότητας κάτι με το οποίο διαφωνούμε, όπως είχαμε διαφωνήσει παλιότερα ή είχαμε θεσπίσει, οι χώροι αυτοί της συνολικής ανταποδοτικότητας να παραμένουν στο Δημόσιο. Την έννοια αυτή την είχε ήδη, από το 2016 θεσπίσει ο ΣΥΡΙΖΑ, με νόμο που είχε φέρει τότε.

Άρθρο 78. Αναφέρεται στην υλοποίηση παρεμβάσεων, που χρηματοδοτούνται από το Ταμείο Ανάκαμψης και Ανθεκτικότητας. Ορίζεται σαν φορέας υλοποίησης το Τεχνικό Επιμελητήριο Ελλάδας. Σαν φορέας υλοποίησης, λοιπόν, στο άρθρο 78 ορίζεται το ΤΕΕ, για τις παρεμβάσεις με στόχο την βελτίωση του αστικού περιβάλλοντος και του δημόσιου χώρου και άλλες στρατηγικές παρεμβάσεις, εξαιρουμένου του έργου «Προσαρμοστική επαναχρησιμοποίηση του πρώην Εργοστασίου Λαδόπουλος στην Πάτρα».

Πρώτον, γιατί αυτή η εξαίρεση; Δεύτερον, είναι απορίας άξιον τι άλλο θα ανατεθεί στο ΤΕΕ το οποίο ως γνωστόν, έχει ρόλο τον τεχνικό σύμβουλο του κράτους και είναι το μόνο που πλέον δεν κάνει. Τρίτον, με βάση ποιο σχεδιασμό; Ποιος ο ρόλος της τοπικής αυτοδιοίκησης; Από πού θα προκύπτει και θα προέρχεται η χρηματοδότηση; Ο Υπουργός Ενέργειας θα εκδίδει υπουργικές ανά έργο; Ποιος θα τα προτείνει; Η διεύθυνση των αστικών αναπλάσεων; Θα θέλαμε περισσότερα στοιχεία για το σχεδιασμό, για όλα αυτά τα θέματα.

Στα θέματα του Υπουργείου Παιδείας, άρθρο 121, παράταση ισχύος έκτακτων ρυθμίσεων, λόγω πανδημίας. Πιστεύουμε ότι δύο χρόνια μετά την πανδημία, τα δύο χρόνια αυτά είναι ένας ικανός χρόνος, κύριοι της κυβέρνησης, ώστε η εκπαιδευτική διαδικασία κάθε βαθμού, να πραγματώνεται χωρίς να αποφασίζει για κάθε ζήτημα είτε ο Υπουργός Παιδείας είτε σε συνεργασία με τον Υπουργό Υγείας. Και πράγματι, φτάνουμε διερωτόμαστε. Αυτή η παράταση, αυτή η εξουσιοδότηση, είναι για ειδικότερα θέματα ή εκφράζει, αν θέλετε, μια έλλειψη δημοκρατικών αντανακλαστικών στην κυβέρνηση; Και δεν είναι το μοναδικό στοιχείο ή το μοναδικό δείγμα γραφής ενός τέτοιου ελλείμματος δημοκρατίας που βιώνουμε από την πλευρά της κυβέρνησης στη χώρα.

Σχετικά με το άρθρο 122, για το οποίο μίλησε και χθες η Υπουργός Παιδείας και αφορά τα διδακτικά βιβλία. Υποστήριξε η κυρία Υπουργός αυτό το άρθρο που αφορά, βεβαίως, το Υπουργείο της. Εμείς να επισημάνουμε για άλλη μια φορά, ότι όλη η διαδικασία δημιουργίας μητρώων και υπομητρώων διδακτικών βιβλίων, υλικών εγκεκριμένων κ.λπ., αφήνει τον κίνδυνο να οδηγήσει σε ένα κατάλογο εγκεκριμένων και αντίστοιχα, σε κατάλογο απαγορευμένων βιβλίων.

Το άρθρο 124 αναφέρεται στις δράσεις, τα προγράμματα και τις έρευνες που αφορούν περισσότερες από μία σχολικές μονάδες και εναποθέτει την ευθύνη στον διευθυντή του σχολείου. Πιστεύουμε ότι η συμμετοχή ενός σχολείου μόνο με απόφαση του διευθυντή ή της διευθύντριας ή του προϊσταμένου ή της προϊσταμένης σε ένα κοινό πρόγραμμα με άλλους φορείς, χωρίς τη γνώμη του συλλόγου διδασκόντων και διδασκουσών, είναι προβληματική. Γι’ αυτό δεν είναι τυχαίο άλλωστε πως σε πολλές τέτοιες περιπτώσεις, οι ίδιοι οι φορείς που σχεδιάζουν την δράση, προβλέπουν σαν αναγκαία προϋπόθεση την σύμφωνη γνώμη του συλλόγου.

Να σημειώσουμε επίσης, το εξής: υποθέτω ότι πρόκειται για μια διαδικασία που ενισχύει την αποκέντρωση. Ωστόσο, όσοι γνωρίζουν πόσο εξειδικευμένα είναι τα συναφή θέματα και πόσο έντονες είναι οι πιέσεις από εταιρείες και παράγοντες που διαθέτουν και ερευνητικά ιδρύματα που μπορούν δηλαδή, να προχωρήσουν τέτοια προγράμματα, αντιλαμβάνονται τους κινδύνους που συνεπάγεται μια τέτοια αποκέντρωση.

Το άρθρο 125, ουσιαστικά, αναφέρεται στην επιλογή των υπευθύνων σχολικού επαγγελματικού προσανατολισμού. Φαίνεται και από τις διατάξεις του άρθρου ότι η Κυβέρνηση ουσιαστικά, απαξιώνει τον σχολικό επαγγελματικό προσανατολισμό στο Δημόσιο σχολείο. Μόνον το ότι έρχεται παραμονή των Χριστουγέννων ένα τέτοιο θέμα, μόνο ανοργανωσιά για να μην φτάσουμε να πούμε και υπονόμευση του θεσμού, μπορεί να σημαίνει. Ήδη, γονείς και μαθητές με το αντίστοιχο βεβαίως, αντίτιμο έχουν συμβουλευτεί αντίστοιχες υπηρεσίες από τον Σεπτέμβριο. Έχει προβλεφθεί χώρος γι’ αυτούς τους υπεύθυνους ή θα ξεκινήσουμε να στήσουμε κάτι, πάλι από το μηδέν;

Μετά την ψήφιση του νόμου 4823 ο οποίος μιλούσε για το σχολικό επαγγελματικό προσανατολισμό ουσιαστικά, δεν ακολούθησε -έχει ευθύνη γι’ αυτό η Κυβέρνηση - η έκδοση του ειδικού καθηκοντολογίου. Αυτό είναι σαφέστατο, κατά τη γνώμη μας, μήνυμα προς την κοινωνία, προς τους γονείς «βρείτε λύση, πληρώστε, για να κάνετε τη δουλειά σας».

Κλείνοντας, κύριε Πρόεδρε, θα ήθελα απλά να επαναλάβω το ζήτημα που τέθηκε και χθες από την κοινοβουλευτική ομάδα του ΣΥ.ΡΙΖ.Α.. Υπάρχουν άνθρωποι που στερήθηκαν το επίδομα του ΕΚΑΣ, οι πρώην δικαιούχοι του ΕΚΑΣ οι οποίοι σ’ αυτές τις συνθήκες της ακρίβειας, της έξαρσης της πανδημίας, σ’ αυτές τις συνθήκες της έξαρσης της κρίσης, πιστεύουμε ότι πρέπει να πάρουμε μέτρα γι’ αυτούς. Πρέπει να εφαρμόσουμε αυτό που ίσχυε τις δύο προηγούμενες χρονιές, να ισχύσει και φέτος. Αυτοί, δηλαδή, οι πρώην δικαιούχοι του ΕΚΑΣ, να απαλλαγούν από την φαρμακευτική δαπάνη. Αυτή είναι η ουσία της τροπολογίας που κατέθεσε η κοινοβουλευτική ομάδα του ΣΥ.ΡΙΖ.Α. και θα θέλαμε την απάντηση του υπουργού για το ζήτημα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :**Τον λόγο έχει ο Υπουργός Μετανάστευσης και Ασύλου, κ. Παναγιώτης Μηταράκης.

**ΠΑΝΑΓΙΩΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, με την ανοχή των κυρίων συναδέλφων, ευχαριστώ που μου δώσατε τον λόγο μετά τους Εισηγητές. Ήθελα απλώς, να παρουσιάσω τα άρθρα 139, 140 και 141 του νομοσχεδίου που αφορούν το Υπουργείο Μετανάστευσης και Ασύλου.

Στο άρθρο 139 με την παράγραφο 1, δίνεται η αναγκαία παράταση σε θέσεις συνεργατών που υπηρετούν σε θέσεις κρίσιμες για την αποστολή του Υπουργείου και με την παράγραφο 2, παρατείνονται οι εκ νέου συμβάσεις εργασίας ιδιωτικού δικαίου ορισμένου χρόνου εργαζομένων σε δομές φιλοξενίας σε όλη τη χώρα.

Θέλω να σημειώσω ότι έχουν εγκριθεί οι προσλήψεις 509 μόνιμων υπαλλήλων για το Υπουργείο Μετανάστευσης και Ασύλου από τον ΑΣΕΠ.

Ευελπιστούμε η διαδικασία να ξεκινήσει και να ολοκληρωθεί μέσα στο 2022 και πλέον, να μας καλύψει τις ανάγκες, χωρίς την ανάγκη να έχουμε συμβασιούχους εργαζόμενους σε τέτοιες θέσεις.

Με την παράγραφο 3 παρατείνεται η ρύθμιση που ζητά τη σύμφωνη γνώμη του Υπουργείου Μετανάστευσης μέχρι τις 30 Ιουνίου, για αποσπάσεις προσωπικού και με την παράγραφο 4 δίνουμε κίνητρα στους εργαζομένους του υπουργείου, στους μόνιμους υπαλλήλους μας, με συστήματα υπερωριών για συγκεκριμένες υπηρεσίες.

Με το άρθρο 140, αντιμετωπίζεται το ζήτημα των συσσωρευμένων εκκρεμών αιτήσεων αδειών διαμονής παρελθόντων ετών στη νόμιμη μετανάστευση και θα καταθέσουμε αύριο και μία νομοτεχνική βελτίωση ως προς τις ημερομηνίες που αναφέρονται. Στόχος μας είναι να μειώσουμε τις εκκρεμότητες στις Διευθύνσεις των Αποκεντρωμένων Διοικήσεων, ώστε να μπορέσουν να ανταπεξέλθουν στις ανανεώσεις λόγω και της πανδημίας. Εάν γνωρίζετε, πέρυσι, υπήρχε ένα διάστημα που ήταν κλειστές οι υπηρεσίες.

Καταλήγω με το άρθρο 141, όπου δίνεται η δυνατότητα στο υπουργείο να ανανεώνει υφιστάμενες μισθώσεις εκτάσεων οι οποίες χρησιμοποιούνται για δομές του υπουργείου.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Ευχαριστούμε, κύριε Υπουργέ. Τον λόγο έχει ο κ. Ανδρέας Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής Του Κινήματος Αλλαγής):** Ευχαριστώ πολύ κύριε Πρόεδρε.

Κυρία Υπουργέ, κυρίες και κύριοι συνάδελφοι, μετά από δύο χρόνια πανδημίας αποδεικνύεται πλέον, χωρίς καμία δικαιολογία ότι το επιτελικό κράτος δεν λειτουργεί ότι η συγκεντρωτική διοίκηση δεν αποδίδει και ότι με επικοινωνιακά τεχνάσματα, δεν μπορεί η Κυβέρνηση να καλύψει την επιχειρησιακή της γύμνια.

Είχατε, λοιπόν, όλο τον χρόνο να αναλάβετε πρωτοβουλίες, να οργανώσετε Πρωτοβάθμιες Φροντίδες Υγείας, να εκπονήσετε σχέδιο για την αναδιάταξη του ΕΣΥ το οποίο άντεξε με αξιοπρέπεια μόνο του την υγειονομική διαχείριση των περιστατικών, να ενημερώσετε τους πολίτες, να δείξετε υπευθυνότητα και εγρήγορση, συναίνεση και αποτελεσματικότητα.

Δυστυχώς, με τις μέχρι σήμερα αντιφατικές πολιτικές σας και την εργαλειοποίηση της επιστήμης, έχετε ανατρέψει την αισιοδοξία που είχατε προκαλέσει στους πολίτες με τα αρχικά αντανακλαστικά σας στην πανδημία, μετατρέποντας την σε ανησυχία, αμφιβολία και δυσπιστία. Ενώ η πανδημία έχει μπει για τα καλά στην καθημερινότητα των πολιτών, η πλειοψηφία των υπουργείων την αντιμετωπίζει ως ένα φαινόμενο παροδικό σε αποδρομή, χωρίς κανένα μακροχρόνιο σχεδιασμό και προγραμματισμό. Από την διαχείριση της πανδημίας δε, λείπουν πλέον οι επιστήμονες οι οποίοι από βασικό μοχλό αντιμετώπισης του κορωνοϊού, έχουν μετατραπεί για την Κυβέρνηση, σε ενόχληση και εμπόδιο.

Τι επιτέλους θα γίνει μέχρι τις 31 Μαρτίου; Μήπως νομίζετε ότι η πανδημία θα φύγει, μήπως νομίζετε ότι θα έχουμε μπει σε μία κανονικότητα; Με χιλιάδες κρούσματα και σταθερά 70 έως 100 θανάτους ημερησίως και με την μετάλλαξη Όμικρον προ των πυλών, τι περιμένετε διαφορετικά να γίνει σε ένα τρίμηνο; Και τότε παράταση θα δίνετε στις ίδιες διατάξεις και πάλι, χωρίς να έχετε κάνει τίποτα ουσιαστικό και αποτελεσματικό, για την αναχαίτιση της πανδημίας.

Βλέπουμε τις χώρες της Ευρώπης να λαμβάνουν αυστηρά μέτρα για την αναστολή της εξάπλωσης της μετάλλαξης Όμικρον, ενόψει και της αυξημένης κινητικότητας που θα σημειωθεί λόγω Χριστουγέννων. Εμείς, ακριβώς εδώ στην χώρα μας που βρισκόμαστε, ποιά είναι η στρατηγική απέναντι στην προστασία των πολιτών από την νέα, υπερμεταδοτική μετάλλαξη του κορωνοϊού, υπάρχει σχεδιασμός ή και πάλι θα τρέχουμε πίσω από τις εξελίξεις;

Ακούσαμε τον Πρωθυπουργό σήμερα, στο Υπουργικό Συμβούλιο, να μιλάει τελικά, για δύο δωρεάν self-test στους πολίτες για τις γιορτές. Θεωρείτε ότι μόνον με τα self-test θα ελέγξουμε την μετάδοση, δεν πρέπει να ληφθούν και άλλα μέτρα;

Την προηγούμενη εβδομάδα επισκεφθήκαμε το Νοσοκομείο ΣΩΤΗΡΙΑ όπου, μας επισημάνθηκε τόσο από την διοίκηση όσο και από τους εργαζόμενους που βιώνουν την κατάσταση από πρώτο χέρι, η πολύ μεγάλη σημασία του εμβολιασμού στην αντιμετώπιση της πανδημίας. Χαρακτηριστικό είναι το γεγονός, ότι από τους 17 διασωληνωμένους ασθενείς της πανεπιστημιακής κλινικής, μόνον ένας ήταν ασθενής εμβολιασμένος.

 Δυστυχώς ο εμβολιαστικός προγραμματισμός καθυστέρησε να υλοποιηθεί με ευθύνη της Κυβέρνησης. Εκστρατεία υπέρ του εμβολιασμού δεν έχει εκπονηθεί και η Κυβέρνηση έχει εγκαταλείψει την πειθώ, εδώ και πολύ καιρό. Οι εμβολιασμοί που προγραμματίζονται αφορούν, είτε την τρίτη δόση, είτε είναι αποτέλεσμα σκληρών μέτρων κοινωνικού περιορισμού. Πρέπει να γίνει αγώνας δρόμου για την πλήρη εμβολιαστική κάλυψη της χώρας, δεδομένου ότι και η περίοδος μετά τα Χριστούγεννα αναμένεται να είναι πολύ κρίσιμη για την εξέλιξη της πανδημίας. Όπως μας έχετε ενημερώσει, έχετε ήδη παραλάβει 60.000 δόσεις για τον εμβολιασμό των παιδιών ηλικίας 5 - 11 ετών και ήδη έχουν κλειστεί όλα τα ραντεβού. Πότε αναμένεται να παραλάβετε επιπλέον δόσεις για τα παιδιά; Η ροή αυτών των εμβολίων θα γίνει τμηματικά; Το αναφέρω αυτό διότι, κατ’ εξοχήν η περίοδος μετά τα Χριστούγεννα, ευνοεί την μετάδοση των ιώσεων, ειδικά στον παιδικό πληθυσμό πόσο μάλλον και του κορονοϊού.

Κυρίες και κύριοι συνάδελφοι, βρισκόμαστε προ των πυλών ενός ενδεχόμενου πέμπτου κύματος πανδημίας με το σύστημα υγείας της χώρας επιβαρυμένο και το προσωπικό πλήρως εξουθενωμένο. Μέσα σε αυτήν την δυσοίωνη κατάσταση παραμένετε αδρανείς και δεν κάνατε απολύτως τίποτα για την ενίσχυση του ΕΣΥ, παρά μόνον να αντιμετωπίζετε την κατάσταση με ημίμετρα και με μια προχειρότητα. Αφήνετε εκτός μάχης τον ιδιωτικό τομέα, αλλά όταν τον αποζημιώνετε για non covid συνεισφορά, φροντίζετε αυτή να είναι ακατάσχετη και αφορολόγητη, αλλά όταν σας ζητάμε να είναι αφορολόγητη η αποζημίωση των εφημεριών των γιατρών κάνετε πως δεν ακούτε.

Πείτε μας, όμως, ποια ακριβώς είναι η συνεισφορά του δημόσιου συστήματος υγείας και ποια η συνεισφορά του ιδιωτικού τομέα στη διαχείριση της πανδημίας; Δεν μπορείτε να απαντήσετε διότι, η σύγκριση είναι συντριπτικά υπέρ του ΕΣΥ. Το Εθνικό Σύστημα Υγείας παρόλες τις ελλείψεις και τις αδυναμίες, έχει τον απόλυτα πρωταγωνιστικό ρόλο στην διαχείριση πανδημίας και εσείς τώρα, πρέπει να το στηρίξετε. Περιμένετε απλά, λοιπόν, να περάσει η μπόρα της πανδημίας προκειμένου να πραγματοποιήσετε τα σχέδιά σας που δεν είναι άλλα από την ιδιωτικοποίησή του. Γι’ αυτόν τον λόγο και στον προϋπολογισμό δεν είδαμε την έμπρακτη στήριξή του. Οι γιατροί και οι λοιποί υγειονομικοί που έχουν απομείνει στο σύστημα μετά τις αθρόες συνταξιοδοτήσεις και τις αναστολές εργασίας δουλεύουν σε υπεράριθμους ρυθμούς.

Ακούνε και ακούμε για προσλήψεις, αλλά προσωπικό δεν βλέπουμε. Πού είναι οι προσλήψεις μόνιμου προσωπικού που είχατε εξαγγείλει; Σε ποιο στάδιο είναι οι προσλήψεις που ήδη τρέχουν; Αντί αυτού, συνεχίζεται να εξαντλείται το υπάρχον προσωπικό με παρατάσεις, στις μετακινήσεις από δομή σε δομή, από νομό σε νομό, για την κάλυψη των απανταχού κενών σε προσωπικό. Οι άδειες του προσωπικού του έτους 2020 και του 2021 μεταφέρονται το 2022.

Πως περιμένετε να αντέξει αυτό το προσωπικό σε καθεστώς συνεχούς εργασίας και ψυχολογικής πίεσης και υπό τις συνθήκες που όλοι γνωρίζουμε ότι βιώνει το ΕΣΥ; Παράλληλα δεν έχετε ανταποκριθεί σε κανένα από τα δίκαια αιτήματά τους που σας έχουν καταθέσει, όπως για παράδειγμα, η ένταξη στα βαρέα και ανθυγιεινά. Τι δεν είναι κατανοητό για την Κυβέρνησή σας; Ότι μας έχουν μείνει μία χούφτα υγειονομικοί σε σχέση με τις πραγματικές ανάγκες και εσείς, αντί να τους βοηθήσετε με κάθε τρόπο, τους οδηγείτε στην φυσική τους εξόντωση. Αντιμετωπίζονται τα ζητήματα των νοσηλευτών αποσπασματικά και πρόχειρα. Έχουμε από την πρώτη στιγμή ταχθεί υπέρ της σύστασης ενός ενιαίου κλάδου νοσηλευτικής, για την άρση της άνισης μεταχείρισης τους και για την εκπόνηση προγραμμάτων διά βίου εκπαίδευσης και τον εκσυγχρονισμό του κλάδου του οποίου η σημασία, αναδείχθηκε στον καιρό της πανδημίας.

Σύμφωνα, λοιπόν, με τον ΟΟΣΑ στους δείκτες που προσμετρώνται για την αξιολόγηση της υγείας των πολιτών στις ανεπτυγμένες χώρες, ανήλθε ο αριθμός των νοσηλευτών. Όσον αφορά τους πόρους που είναι διαθέσιμοι στον τομέα της υγείας η Ελλάδα διαθέτει 6,1 ιατρούς και 3,3 νοσηλευτές ανά 1.000 άτομα, έναντι 3,5 και 8,8 αντιστοίχως, που αποτελούν τον μέσο όρο των χωρών του ΟΟΣΑ.

Τα νοσοκομεία λειτουργούν με πολύ λιγότερους νοσηλευτές ανά γιατρό 1,63, απ’ ό,τι ο μέσος όρος των χωρών του ΟΟΣΑ που είναι 2,7 (νοσηλευτών). Η έλλειψη αυτή σε νοσηλευτές, αποτελεί μια σοβαρή διαρθρωτική ανισορροπία του υγειονομικού συστήματος. Με τον τρόπο που θεσπίζετε την εξειδίκευση των νοσηλευτών, περισσότερο θέλετε να καλύψετε τις ανάγκες που υπάρχουν στα νοσοκομεία με φθηνά εργατικά χέρια. Η κατάσταση στις ΜΕΘ είναι πάρα - πάρα πολύ δύσκολη. Μιλάτε διαρκώς για αύξησή τους. Μία λέξη που από μόνη της, δεν λέει και κάτι. Δεν διαφωνούμε φυσικά, με την αύξηση των ΜΕΘ. Το ζήτημα, όμως, είναι κατά πόσον αυτές θα είναι άρτια εξοπλισμένες, άρτια στελεχωμένες και με το απαραίτητο εξειδικευμένο προσωπικό.

Διότι, όπως γνωρίζετε, ο κανόνας λέει όπου υπάρχουν μονάδες στελεχωμένες και εξοπλισμένες άρτια και αυτές οι μονάδες, υπάρχουν μόνον στο κέντρο στην Αθήνα και στην Θεσσαλονίκη, η θνητότητα πέφτει αισθητά. Για παράδειγμα, προχθές, στην πανεπιστημιακή κλινική του ΣΩΤΗΡΙΑ, ξέρετε τι θνητότητα έχει; Θνητότητα 17%. Η αγωνία, λοιπόν, αυτών των ανθρώπων που εργάζονται στο Νοσοκομείο ΣΩΤΗΡΙΑ, των διευθυντικών στελεχών των ΜΕΘ, είναι να μην φύγει το επικουρικό προσωπικό που υπηρετεί σε αυτούς, λόγω λήξης των συμβάσεων τους ή μετακίνησής τους σε άλλη δομή, μέσω διαγωνισμού.

Πώς θα εξασφαλίσετε ότι αυτό δεν θα συμβεί; Να υπογραμμίσουμε ακόμη ότι μέσα στην πανδημία, κατάφεραν όλο αυτό το επικουρικό προσωπικό που προσεκλήθη να το εκπαιδεύσουν και να το καταστήσουν και αξιόμαχο. Από την άλλη πλευρά, στα περιφερειακά νοσοκομεία, ρίξατε τους νοσηλευτές στα βαθιά χωρίς καμία εκπαίδευση. Δεν έπρεπε να μεριμνήσετε, να δημιουργήσετε εκπαιδευτικές ομάδες, να μεταφέρουν την εξειδίκευση σε αυτό το προσωπικό;

Επίσης, ένα άλλο σημαντικό θέμα είναι η ενθάρρυνση των ειδικευομένων γιατρών που τελειώνουν την ειδικότητά τους, για να ακολουθήσουν την εξειδίκευση στην εντατικολογία. Μια εξειδίκευση, πραγματικά, πολύ δύσκολη.

Πώς θα φέρετε πίσω -ένα άλλο ερώτημα- τους εντατικολόγους που στελεχώνουν τις μονάδες ΜΕΘ σε όλη την Ευρώπη; Πώς θα δώσετε κίνητρα και απολαβές στους επιστήμονες αυτούς για να στελεχώσουν τις δικές μας ΜΕΘ, των δικών μας νοσοκομείων; Γι’ αυτό, δεν ακούμε κουβέντα, δεν λέτε κάτι.

Μια άλλη σημαντική παράμετρος είναι η τροποποίηση του οργανισμού των νοσοκομείων που έτσι κι αλλιώς είναι παρωχημένη και πρέπει να αλλάξει. Τώρα, δίνεται μία νέα παράταση μέχρι 30 Μαρτίου του 2022 και μετά, ίσως να ξαναδώσετε άλλη μια νέα παράταση και πάει λέγοντας.

Εμείς, ως Κίνημα Αλλαγής, τι υποστηρίζουμε; Ότι πρέπει να προχωρήσουμε άμεσα σε αναδιάταξη των δυνάμεων στο ΕΣΥ η οποία θα περιλαμβάνει μία επικαιροποίηση, αναθεώρηση συνολικά του μοντέλου διοίκησης, από την επιλογή των διοικητών μέσω ΑΣΕΠ, από την αλλαγή των γεωγραφικών ορίων των ΥΠΕ ώστε, να ταυτίζονται με τις διοικητικές περιφέρειες, από τον εκσυγχρονισμό των οργανισμών των νοσοκομείων τα οποία δεν μπορούν να λειτουργούν με οργανισμούς περασμένων ετών.

Η αναγέννηση του ΕΣΥ, πρέπει να είναι συνολική και δομική και να διαπερνά και τον διοικητικό ιστό των νοσοκομείων μας. Στον τομέα αυτόν, παραπέμπεται κάθε εξέλιξη στις καλένδες. Αυτή είναι η αναβλητικότητα, η αδράνεια από την πλευρά σας η οποία δημιουργεί έντονα ερωτηματικά για το τι είδους δημόσια υγεία σκοπεύετε να αφήσετε, στο τέλος της τετραετίας.

Όσον αφορά τώρα, τις υπόλοιπες διατάξεις του νομοσχεδίου, οι οποίες επίσης είναι αποσπασματικές και όχι στο πλαίσιο ενός ολοκληρωμένου σχεδιασμού και ενώ τα νοικοκυριά στενάζουν από την ακρίβεια, λόγω της αύξησης του κόστους ενέργειας, αλλά και του πληθωρισμού, θα έπρεπε να δώσετε μεγαλύτερη βαρύτητα στο πως θα διευκολύνεται οικονομικά τις ευάλωτες κοινωνικές ομάδες, τους αγρότες, τους μικρομεσαίους επιχειρηματίες, τους εργάτες και τους ανέργους.

Αυτό, δεν προκύπτει από καμία διάταξη αντίθετα, καταφεύγετε σε προχειρότητες, που δείχνουν έλλειψη επαρκούς προετοιμασίας. Συνεχίζεται το ράβε-ξήλωνε στον ΕΦΚΑ για τα μάτια του κόσμου, καθώς οι εκκρεμότητες των συντάξεων συνεχίζονται και αυξάνονται. Οι πολίτες περιμένουν να βρείτε επιτέλους, τον τρόπο να απονέμονται γρήγορα και χωρίς ταλαιπωρία οι συντάξεις τους. Οι σεισμόπληκτοι, άλλη μία ευάλωτη κοινωνική ομάδα, περιμένουν από εσάς να ακούσουν ότι δεν θα πληρώσουν τον ΕΝΦΙΑ, ακόμη και αυτοί που έχουν τα σπίτια τους χαρακτηριστεί ως πράσινα, αλλά στην πράξη οι ζημιές τους είναι τόσο μεγάλες, που δεν μπορούν να είναι κατοικήσιμα.

Όσον αφορά το μεταναστευτικό, υπάρχει ένα άλυτο κουβάρι διατάξεων, που σε καμία περίπτωση δεν ανταποκρίνονται στα προβλήματα που προκύπτουν από τις αυξημένες ροές ή επικίνδυνες καταστάσεις.

Τέλος, αναφορικά με την υλοποίηση του δρόμου Πάτρα-Τσακώνα, επανέρχεστε με 200 και πάνω τροποποιήσεις της σύμβασης, για να υλοποιήσετε το κομμάτι από την Πάτρα μέχρι τον Πύργο χωρίς, όμως, να δίνεται λύση στο θέμα της υλοποίησης του υπόλοιπου κομματιού μέχρι την Τσακώνα, παρόλο που και ο ίδιος ο υπουργός το είχε εξαγγείλει και είχε ανακοινώσει την ολοκλήρωση του έργου.

Κυρίες και κύριοι συνάδελφοι, ο τρόπος που νομοθετεί η Κυβέρνηση, εξαντλείται σε παρατάσεις υφιστάμενων ρυθμίσεων και μικροδιευθετήσεις σημαντικών ζητημάτων. Η εποχή που διανύουμε, απαιτεί ουσιαστικές παρεμβάσεις και μακροπρόθεσμο σχεδιασμό.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Τον λόγο έχει ο κ. Λαμπρούλης.

 **ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του ΚΚΕ)**: Κύριε Πρόεδρε, επιτρέψτε μου στην αρχή της παρέμβασής μας για το νομοσχέδιο να καταγγείλουμε και να καταδικάσουμε Κυβέρνηση και εργοδοσία για την καταστολή σε βάρος των εργαζομένων στα Πετρέλαια Καβάλας με την επέμβαση των ΜΑΤ τα ξημερώματα και τις προσαγωγές εργαζομένων που αγωνίζονται για να μείνουν στη δουλειά τους. Ενάντια στα σχέδια της εταιρείας για απολύσεις, διαθεσιμότητα και αναίρεση των δικαιωμάτων τους. Μάλιστα η σημερινή επιχείρηση καταστολής γίνεται ακόμα πιο επαίσχυντη δεδομένου ότι έβαλε σε κίνδυνο εγκαταστάσεις και την ασφάλεια των εργαζομένων.

Απαιτούμε από την Κυβέρνηση να παρέμβει ώστε να αφεθούν ελεύθεροι όλοι οι εργαζόμενοι που έχουν προσαχθεί. Να αποσυρθούν άμεσα οι αστυνομικές δυνάμεις που έχουν αποκλείσει το χώρο. Να μην προχωρήσει το σχέδιο της εταιρείας για τις διαθεσιμότητες των εργαζομένων.

Στηρίζουμε και δηλώνουμε τη συμπαράστασή μας στον αγώνα των εργαζομένων. Στηρίζουμε αφενός τον αγώνα και δηλώνουμε τη συμπαράστασή μας στους εργαζόμενους των Πετρελαίων Καβάλας, αλλά καταγγέλλουμε την παρεμπόδιση αντιπροσωπείας του Κομμουνιστικού Κόμματος Ελλάδας στα Πετρέλαια Καβάλας στην επιχείρηση να προσεγγίσει τους εργαζόμενους. Είναι μια απαράδεκτη ενέργεια και ζητούμε άμεσα να δοθεί η δυνατότητα της αντιπροσωπείας μας να προσεγγίσει το χώρο όπου βρίσκονται οι απεργοί εργαζόμενοι.

Σε ό,τι αφορά το νομοσχέδιο για το κεφάλαιο Α΄ των ρυθμίσεων του Υπουργείου Υγείας. Είπαμε και στην πρώτη Επιτροπή και χθες στα άρθρα δυο λόγια. Υπάρχουν και άλλα κεφάλαια άλλων υπουργείων που θα πρέπει κατά τη γνώμη μας να καταθέσουμε τις απόψεις μας.

Δύο χρόνια, λοιπόν, πανδημίας και ενόψει του πέμπτου κύματος Covid, είμαστε στο ίδιο έργο θεατές με το χάλι του δημόσιου συστήματος υγείας να έχει την ίδια υπογραφή με αυτή των πρωτοκόλλων λάστιχων κομμένων και ραμμένων στα μέτρα της εργοδοσίας. Των σχολείων που λειτουργούν με ακόμη χειρότερους όρους. Των μέσων μεταφοράς που αποτελούν εστίες υπερμετάδοσης. Έχει δηλαδή, την ίδια υπογραφή με αυτήν του ακόμα πιο μειωμένου προϋπολογισμού για τα νοσοκομεία και την πρωτοβάθμια φροντίδα υγείας που αναδείχθηκε πριν λίγες μέρες και στην συζήτηση του Προϋπολογισμού για το 2022.

 Παράλληλα, έχουμε τη συνέχιση της αναστολής εργασίας χιλιάδων υγειονομικών με κριτήριο τα πιστοποιητικά εμβολιασμού που ανοίγουν το δρόμο για επέκταση της αξιοποίησής τους για περαιτέρω αντιλαϊκά μέτρα μέχρι απολύσεων στον ιδιωτικό τομέα απαράδεκτων ελέγχων και περιορισμών. Μάλιστα, φτάνετε μέχρι το σημείο - όπως προβλέπετε μέσα - προϊστάμενοι και διευθυντές να υποκαθιστούν τους γιατρούς εργασίας σχετικά με τα ζητήματα του εμβολιασμού των εργαζομένων. Αλήθεια, αυτό το θεωρείτε ή αποτελεί άκρως σύγχρονη επιστημονική ιατρική προσέγγιση;

Κατά την γνώμη μας, όπως έχουμε καταθέσει και στη συζήτηση στις προηγούμενες Επιτροπές ένας τρόπος υπάρχει. Η αποφασιστική ενίσχυση της δημόσιας περίθαλψης, νοσοκομεία, πρωτοβάθμια φροντίδα υγείας με μόνιμο προσωπικό - όλο το αναγκαίο προσωπικό - και αντίστοιχα, υποδομές και γενναία αύξηση της κρατικής χρηματοδότησης. Αυτά χρειάζονται.

Σε ό,τι αφορά τα άλλα κεφάλαια, κύριε Πρόεδρε, αναφορικά με τα ζητήματα που αναφέρονται στους Οργανισμούς Τοπικής Αυτοδιοίκησης. Στα άρθρα 103 και 108. Αφ’ ενός μεν το πρώτο μεταθέτει για ακόμη μία φορά το χρόνο που οι δήμοι θα αναλάβουν στην ευθύνη τους υπηρεσίες δόμησης που μέχρι τώρα ασκούνταν με βάση τον ΚΑΛΛΙΚΡΑΤΗ από τους κεντρικούς δήμους των νομών.

  Το σημαντικό δεν είναι σε αυτό το άρθρο ή στην ρύθμιση. Το σημαντικό δεν είναι η παράταση που δίνετε η ολιγόμηνη παράταση, αλλά το αν θα υπάρξει στελέχωση των αντίστοιχων υπηρεσιών του δήμου με προσωπικό, επιστημονικό, τεχνικό και τα λοιπά. Και φυσικά η ετήσια κρατική χρηματοδότηση.

Το δεύτερο ή σε συνάρτηση με αυτά τα ζητήματα, υπάρχει μια πειστική και καταναγκαστική διαδικασία σε αυτό το θέμα, να υποχρεωθούν οι δήμοι, στην ουσία να κάνουν τι; Να παραχωρήσουν και αυτού του είδους τις υπηρεσίες, στους ιδιώτες. Δηλαδή, να ιδιωτικοποιηθούν με ό,τι σημαίνει αυτό για τους πολίτες, για τον λαό, που θα κληθεί να πληρώνει και για υπηρεσίες μέσω των υπηρεσιών του δήμου που ήδη πληρώνουν βέβαια, τεράστια ποσά, αλλά έρχεται να προστεθεί ακόμα ένα.

Αναφορικά με τα ζητήματα στον πολιτισμό, ένα άρθρο θέλουμε να στηλιτεύσουμε. Το 136, όπου παρατείνεται η προθεσμία έκδοσης των εσωτερικών κανονισμών λειτουργίας της Εθνικής Λυρικής Σκηνής και του Οργανισμού Μεγάρου Μουσικής Αθηνών, που εκκρεμούν από το 1994. Όμως, αυτό που θέλουμε να βάλουμε είναι, ότι οι προβλεπόμενοι κανονισμοί δεν πρόκειται να ανατρέψουν τον εμπορευματικό χαρακτήρα των δύο οργανισμών, ούτε φυσικά να διασφαλίσουν τα δικαιώματα των εργαζομένων. Γι’ αυτό και σε αυτό το άρθρο είμαστε ενάντια.

Σε ό,τι αφορά τώρα το Ελληνικό, με το άρθρο 61, το μεγαλύτερο αδόμητο οικόπεδο της Ευρώπης με την εταιρεία LAMDA DEVELOPMENT περιβαλλοντολογικά απελευθερωμένη, μετατρέπεται σε τράπεζα πρασίνου του νοτίου τομέα της Αττικής, προκειμένου να πληρούν τα κριτήρια της εθνικής και κοινοτικής περιβαλλοντικής νομοθεσίας. Εδώ, δεν φτάνει που παραδόθηκε προς εκμετάλλευση και εκτεταμένη δόμηση, ένας πολύτιμος χώρος για το επιβαρυμένο λεκανοπέδιο πλέον, οι κοινόχρηστοι φυτεμένοι χώροι του ακινήτου, θα αποτελούν την τράπεζα πρασίνου των όμορων Δήμων Ελληνικού, Αργυρούπολης, Γλυφάδας, Αλίμου, προκειμένου να προχωρήσουν σε αλλαγές χρήσεων περιοχών και σε τροποποίηση του γενικού πολεοδομικού σχεδίου, προκειμένου να λύσουν ζητήματα οικιστικής ανάπτυξης.

Για ποιους, όμως; Για τους κατασκευαστές. Φυσικά, χωροθέτηση επενδύσεων υψηλής όχλησης, εντός των δήμων.

Σε ό,τι αφορά το Υπουργείο Μετανάστευσης. Τα άρθρα 139 έως 141. Και εδώ, έχουμε την ίδια λογική όπως και με το Υπουργείο Υγείας, στα άρθρα και στις προβλέψεις τους. Παρατάσεις της εργασιακής ανασφάλειας, πάτε να αντιμετωπίσετε το ζήτημα της υποστελέχωσης των υπηρεσιών του Υπουργείου Μετανάστευσης και Ασύλου, φυσικά και των δομών φιλοξενίας μεταναστών και προσφύγων.

Οι ανάγκες των υπηρεσιών που ασχολούνται με το προσφυγικό-μεταναστευτικό είναι οπωσδήποτε αυξημένες. Εκτός των άλλων διότι, αφορούν ευάλωτες ομάδες του πληθυσμού, ξεριζωμένους, θύματα της καπιταλιστικής βαρβαρότητας και του περιοριστικού πολέμου και οι σχετικές υπηρεσίες είναι υποστελεχωμένες, με εκατοντάδες κενά σε μόνιμο προσωπικό τα οποία καλύπτονται με συμβασιούχους.

Προγράμματα ανακύκλωσης, της ανεργίας, του ΑΕΠ, μετατάξεις και πάει λέγοντας. Επομένως, αυτό που απαιτείται άμεσα εδώ και τώρα, χωρίς άλλες δικαιολογίες και μάλιστα, επικαλείστε και χρονοβόρες γραφειοκρατικές διαδικασίες, όπως αναφέρεται και στην Αιτιολογική Έκθεση, χρειάζεται να γίνουν προσλήψεις μόνιμου προσωπικού, με πλήρη ασφαλιστικά, εργασιακά δικαιώματα. Εδώ, πού είναι το επιτελικό; Όπως και στην υγεία και στα άλλα άρθρα του νομοσχεδίου, που προβλέπουν παρατάσσεις τέτοιου είδους συμβάσεων εργασίας των εργαζομένων. Πού είναι το επιτελικό κράτος, λοιπόν, όταν πρέπει να γίνουν προσλήψεις; Δεν το βλέπουμε. Εμείς λέμε να μονιμοποιηθούν τώρα, όλοι οι συμβασιούχοι αυτοί.

Δεύτερον, με το άρθρο 140, με τη συγκεκριμένη διάταξη που οπωσδήποτε είναι μια προσωρινή λύση για δεκάδες χιλιάδες μετανάστες που βιώνουν οξυμένη ανασφάλεια, τι κάνετε; Απλά, μεταθέτετε το πρόβλημα για έναν μήνα προκειμένου να δοθεί και σε αυτούς ανθρώπους ηλεκτρονικής κατάθεσης. Όμως, οι ψηφιακές τεχνολογίες και διαδικασίες δεν αναιρούν την ανάγκη προσωπικού, αλλά το προϋποθέτουν.

 Οι εργαζόμενοι θα εξετάζουν τις αιτήσεις ηλεκτρονικά και μάλιστα, οι εργαζόμενοι που δουλεύουν στον «παράδεισο» του ψηφιακού κράτους, με σύνδεση των μόλις 5 Mbps και με γραμμές να κολλάνε και να πέφτουν διαρκώς και μιλάμε για μεγάλη αναβάθμιση.

Το άρθρο 141, όπου προβλέπει κατά παρέκκλιση κάθε άλλης διάταξης, να μισθώνονται από το υπουργείο για να στήνει υπερδομές φυλακές, κέντρα κράτησης, σύγχρονα στρατόπεδα συγκέντρωσης αψηφώντας το διεθνές δίκαιο, την στοιχειώδη ανθρωπιά, τις δίκαιες διαμαρτυρίες κατοίκων, ιδιαίτερα στα νησιά.

Οι καταγγελίες για το πως λειτουργούν οι νέες κλειστές ελεγχόμενες δομές της Σάμου για παράδειγμα, είναι αναφορές, καταγγελίες φυλακής φυλακιζόμενων ανθρώπων, των προσφύγων δηλαδή και είναι αποκαλυπτικές προς αυτήν την κατεύθυνση.

Στα ζητήματα του Υπουργείου Προστασίας του Πολίτη, έχουμε πέρα από τα κατασχεμένα που, εάν εξαιρέσουμε τα όπλα και τα εκρηκτικά που περιέχονται στις κατασχέσεις και θα πρέπει να φυλάσσονται από την αστυνομία και από τα σώματα ασφαλείας, τα υπόλοιπα μέσα τα οποία κατασχέθηκαν, θα μπορούσαν να μοιραστούν στους δήμους, στις περιφέρειες, προκειμένου να ανταπεξέλθουν σε ανάγκες των κατοίκων των περιοχών τους. Αντίστοιχα, τα drones και λοιπά, στην πυροσβεστική, στη δασική υπηρεσία κλπ.

Στο ίδιο κεφάλαιο για το Υπουργείο Προστασίας του Πολίτη έχουν τις συμβάσεις καθαριότητας. Άλλο ένα παράδειγμα παρατάσεων συμβάσεων, ειδικά σε ένα χώρο της καθαριότητας μεν, αλλά ειδικά σε χώρους αστυνομικών υπηρεσιών όπου γνωρίζετε πολύ καλά ότι οι διαμαρτυρίες των αστυνομικών είναι καθημερινές για τα ζητήματα της καθαριότητας και παρ’ όλο που η καθαριότητα στους χώρους κρατητήρια και τα λοιπά, είναι εξαιρετικά σοβαρό ζήτημα και ενώ προβλέπεται από τους κανονισμούς, τα οργανογράμματα και τα λοιπά στις υπηρεσίες αυτές της αστυνομίας, να υπάρχει και πολιτικό προσωπικό καθαριότητας το οποίο θα μπορούσε να στελεχωθεί με μόνιμο προσωπικό ούτως ώστε, να ανταποκρίνεται στις αυξημένες ανάγκες ενός τόσο ευαίσθητου κομματιού, στην λειτουργία των δομών της αστυνομίας.

Σε ό,τι αφορά το Υπουργείο Παιδείας, επειδή ακούσαμε για την κυρία Υπουργό που ήρθε χθες εδώ, εμείς έχουμε να πούμε σε ότι αφορά τα βιβλία, τα εξής. Μέσω των άρθρων 122 και 123, αφενός διαμορφώνεται το έδαφος για ένα εμπορευματοποιημένο περιβάλλον στο σχολικό βιβλίο, το οποίο έρχεται να κουμπώσει, έρχεται γάντι με την πρόβλεψη για το πολλαπλό και διαφοροποιημένο βιβλίο, ενώ με το άρθρο 123 που αφορά την επέκταση των δεξιοτήτων, κάθε άλλο παρά στόχο έχει την ολόπλευρη γνώση των μαθητών.

Στο κομμάτι των 44 άρθρων του Υπουργείου Υγείας, θα πρότεινα το εξής και δείτε το σας παρακαλώ μέχρι αύριο, έχετε τον χρόνο και πολύ περισσότερο δε και τον χρόνο να παρέμβετε νομοτεχνικά. Υπάρχουν 600 εργαζόμενοι μοιρασμένοι σε νοσοκομεία και σε δομές προσφυγικές, που είναι από το 2017 μέσω αντίστοιχων προγραμμάτων. Είναι 4, 5 χρόνια τώρα εργαζόμενοι, στις 31 Δεκεμβρίου λήγουν οι συμβάσεις και απολύονται. Αφενός μεν θα χάσουν την εργασία τους, αυτό το εισόδημα που είχαν έως τώρα, αφετέρου οι δομές αυτές, τα νοσοκομεία, οι θέσεις που κατείχαν έως τώρα και πολύ δε περισσότερο των προσφυγικών χώρων, θα απογαλακτιστούν από προσωπικό με ό,τι αυτό συνεπάγεται, τις τεράστιες ανάγκες -καταλαβαίνετε και στα νοσοκομεία- αλλά και σε ό,τι αφορά τις προσφυγικές δομές.

Άρα, λοιπόν, εδώ, χρειάζεται άμεσα παρέμβαση διότι, απ’ ότι διαφαίνεται από τι είπαν οι εργαζόμενοι, συζητώντας με τον ΕΟΔΥ διότι, αυτός είναι ο φορέας που υλοποιεί το πρόγραμμα αυτό, δεν ανέλαβε καμία δέσμευση, ούτε τους είπε τι θα γίνει.

Στις 31/12/2021 λήγει η σύμβασή τους. Απολύονται. Από την 1/1/2022 οι ελλείψεις θα είναι τεράστιες διότι, το γνωρίζετε πολύ καλά οι χώροι φιλοξενίας μεταναστών, δεν έχουν το επαρκές προσωπικό.

Τελευταία, μια ερώτηση την οποία θέτουμε για να καταγραφεί στα Πρακτικά. Θα την θέσουμε και αύριο, στην Ολομέλεια και αφορά στο άρθρο 138. Είναι μια μεταβατική διάταξη που αφορά στο Εθνικό Αθλητικό Κέντρο, Νομικό Πρόσωπο Δημοσίου Δικαίου, στο Ολυμπιακό Χωριό και ρωτάμε.

Πρώτον, η αυτονομία του Κέντρου πώς θα επιτευχθεί; Δεύτερον, θα λειτουργεί ανταποδοτικά; Θα πουλάει υπηρεσίες; Εάν δεν χρηματοδοτείται από το κράτος, πώς θα λειτουργεί; Τι σημαίνει αυτονομία, που αναφέρεται μέσα ή θα πάμε στην λογική της ανταποδοτικότητας; Εδώ, θέλουμε κάποιες διευκρινίσεις. Πιστεύω έως αύριο, να τις λάβουμε. Ευχαριστώ, κύριε Πρόεδρε.

Στο σημείο αυτό, έγινε η β΄ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία-Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Δούνια Παναγιώτα, Μπίζιου Στεργιανή (Στέλλα), Οικονόμου Βασίλειος, Πνευματικός Σπυρίδων, Ράπτη Ελένη, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Ηγουμενίδης Νικόλαος, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία-Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Πουλάς Ανδρέας, Φραγγίδης Γεώργιος, Καραθανασόπουλος Νικόλαος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία, Γρηγοριάδης Κλέων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Τον λόγο έχει η κυρία Αθανασίου, Ειδική Αγορήτρια της Ελληνικής Λύσης.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Με τις παλινωδίες και τις αντιφατικές επιλογές της, η Κυβέρνηση καλλιέργησε τον φόβο και την διστακτικότητα του κόσμου απέναντι στα εμβόλια, αφού δεν αρκούν από μόνα τους να αντιμετωπιστεί η πανδημία. Αντί να προσπαθήσετε αποτελεσματικά να πείσετε εσείς, νομοθετήσατε υποχρεωτικότητα εμβολιασμών στους υγειονομικούς και στους άνω των 60, χωρίς να σας ενδιαφέρουν και να λάβετε υπόψη τα επίσημα στοιχεία για κάθε εμβόλιο που έχουν αναρτηθεί στον επίσημο ιστότοπο του EMA (*European Medicines Agency*) τα οποία δείχνουν ότι ακόμα και οι κατασκευάστριες φαρμακευτικές εταιρίες, γνωρίζουν ελάχιστα από την αποτελεσματικότητα και την ασφάλειά τους. Αφήστε τις υποχρεωτικότητες και θεσμοθετήστε τον δωρεάν προληπτικό ιατρικό έλεγχο για όλους, εμβολιασμένους και μη.

Άλλωστε, τα τελευταία νέα είναι ότι και την μετάλλαξη Όμικρον την μεταδίδουν και οι εμβολιασμένοι, όπως διευκρίνισε η κυρία Θεοδωρίδου. Πώς είναι δυνατόν, λοιπόν, ο κ. Εξαδάκτυλος να υποστηρίζει και η Κυβέρνηση με την Επιτροπή Εμπειρογνωμόνων να συναινεί ότι τα rapid τεστ αφορούν μόνον και αποκλειστικά τους ανεμβολίαστους; Τι μέτρα θα λάβετε και για τους εμβολιασμένους, που έχετε αφήσει στο απυρόβλητο;

Σωρεία λανθασμένων επιλογών. Εδώ και μήνες, πολλά νοσοκομεία είναι αντιμέτωπα με το τέταρτο κύμα της πανδημίας, χωρίς να έχουν κατά κανέναν τρόπο ενισχυθεί σε έμψυχο δυναμικό και υποδομές, ως συνέπεια της αδιαφορίας σας. Οι λιγοστές προσλήψεις νοσηλευτικού προσωπικού που γίνονταν, αφορούν σε επικουρικούς των οποίων οι συμβάσεις τους λήγουν σε λίγους μήνες, ενώ οι συμβάσεις ορισμένου χρόνου του προσωπικού καθαριότητας και φύλαξης και των τραπεζοκόμων παρατείνονται για λίγους μήνες, παρατείνοντας κάθε φορά και την αγωνία τους για δουλειά.

Οι προσλήψεις ιατρικού προσωπικού καταλήγουν κατά κανόνα άγονες. Σε καμία περίπτωση οι όποιες προσλήψεις έχουν γίνει έως τώρα, δεν καλύπτουν τα κενά που υπάρχουν. Οι προσωρινές μετακινήσεις, μέχρι το τέλος του χρόνου, ειδικευόμενων γιατρών από τα Κέντρα Υγείας και ιδιωτών για την στελέχωση των νοσοκομείων, λύνουν πρόσκαιρα τα προβλήματα, αλλά στην ουσία επιτείνουν ακόμα περισσότερο τα προβλήματα στην πρωτοβάθμια υγεία.

Το σύνολο του προσωπικού βρίσκεται κυριολεκτικά στα όρια. Έχουν κοπεί άδειες. Τα οφειλόμενα ρεπό, είναι εκατοντάδες και οι ρυθμοί δουλειάς, είναι εξαντλητικοί. Οι εφημερίες των γιατρών είναι εξαντλητικές και κακοπληρωμένες. Εφημερία γιατρού σε α αργίας η οποία μπορεί να περιλαμβάνει την συμμετοχή του στα Εξωτερικά ιατρεία, στην κλινική του, στα χειρουργεία ή ακόμα και στις διακομιδές ασθενών, αμείβεται με μόλις 130 ευρώ. Αυτή η αμοιβή, είναι κατά την γνώμη σας, δίκαιη σε σχέση με την προσφορά τους; Δηλώνουν τον σεβασμό σας στο ιατρικό λειτούργημα, στον κάθε γιατρό του ΕΣΥ; Όχι, φυσικά.

Για να χρυσώσετε τάχα, το χάπι της όλης κατάστασης, εξαγγείλατε ότι θα δοθεί φέτος το περίφημο μπόνους των Χριστουγέννων και αυτό κουτσουρεμένο. Ένα ποσόν από τα κλεμμένα ουσιαστικά, που έχουν απωλέσει εδώ και χρόνια οι υγειονομικοί, από τον 13ο και τον 14ο μισθό τους και την μη συμμόρφωσή σας με την δικαία για αυτούς Απόφαση του ΣΤΕ η οποία επιβάλλει την επαναφορά των αποδοχών τους, στα επίπεδα του 2012.

 Οι υγειονομικοί, κύριοι, έχουν ανάγκη από πραγματικές και μόνιμες αυξήσεις και την ένταξη στα βαρέα και ανθυγιεινά και όχι από χειροκροτήματα.

Ως προς το απαράδεκτο για ευνομούμενο κράτος ύψος των μηνιαίων αποδοχών των γιατρών, αναφερόμαστε σε επισημάνσεις εκπροσώπων των οικείων φορέων κατά την χθεσινή ακρόαση όπου ο αρμόδιος εκπρόσωπος μας προσγείωσε στη σκληρή πραγματικότητα μιλώντας με νούμερα, προτελευταία στο ύψος μηνιαίων αποδοχών των ιατρών της η Ελλάδα, στην Ευρωπαϊκή Ένωση με τελευταία την Βουλγαρία.

Υπολείπεται σε αποδοχές από τη Σλοβακία, την Τσεχία, την Πολωνία ενώ οι Έλληνες ιατροί λαμβάνουν το ήμισυ των αποδοχών των Ρουμάνων συναδέλφων τους και το 25% των αποδοχών των ιατρών της Μάλτας. Να μην αναφερθούμε στις αποδοχές των Σκανδιναβών, των Ολλανδών και των Γερμανών ιατρών διότι, οι διαφορές θα είναι ακόμα πιο κραυγαλέες. Όταν φέρεστε με τέτοια αναξιοπρέπεια, με τέτοια απαξίωση στους στυλοβάτες του εθνικού συστήματος υγείας και δείχνετε ότι βασίζεστε στη φιλοτιμία τους, πώς περιμένετε αυτοί οι άνθρωποι να βιοποριστούν; Πώς περιμένετε να αντέξουν;

Βρισκόμαστε μπροστά σε ένα νέο επιδημικό κύμα από μια νέα παραλλαγή, την παραλλαγή ‘Ομικρον του Covid. Η Κυβέρνηση της Νέας Δημοκρατίας ανέκαθεν έδινε την αίσθηση της προχειρότητας και προσωρινότητας στην λήψη των μέτρων κατά της πανδημίας. Ακόμα και τώρα, οι παρατάσεις για ένα τρίμηνο είναι λες και μετά, δεν θα υπάρχει πανδημία. Δεν είμαστε στο τελευταίο μίλι. Δεν έχουμε επιστρέψει σε συνθήκες κανονικότητας και μάλιστα, θα έλεγα ότι στην ελληνική κοινωνία υπάρχουν ανάμεικτα η ανησυχία για την πορεία της πανδημίας και η κούραση από όλα όσα βιώνουμε στην καθημερινότητά μας. Όλα τα αφηγήματα της ακραίας νεοφιλελεύθερης πολιτικής σας, πέφτουν με πάταγο στο κενό.

Συνεχίζοντας την κατ΄ άρθρον επεξεργασία του υπό ψήφιση νομοθετήματος, το άρθρο 34, κάνει λόγο για παράταση της διάθεσης ειδικού εξοπλισμού ΜΕΘ και ΜΑΦ και έκτακτη ανάπτυξη κλινών ΜΕΘ και ΜΑΦ, λόγω εκτάκτων αναγκών δημόσιας υγείας. Η Κυβέρνηση της Νέας Δημοκρατίας, έχει βαρύτατες ευθύνες για την κατάσταση που έχει δημιουργηθεί με τους ασθενείς που δεν βρίσκουν έγκαιρα ή και καθόλου ΜΕΘ.

Στην ουσία, χαρακτηρίζονται ως ΜΕΘ χώροι που δεν πληρούν τις αναγκαίες προδιαγραφές ούτε φυσικά, είναι στελεχωμένες με τον απαραίτητο εξοπλισμό. Ακόμα, όμως, και με τον αναγκαίο εξοπλισμό πώς να λειτουργήσουν χωρίς εκπαιδευμένο υγειονομικό προσωπικό, χωρίς εντατικολόγους;

Τι κάνατε αυτά τα δύο χρόνια για να αντιμετωπίσετε αυτήν την έλλειψη; Εντάξει, να δεχτούμε ότι δεν έχουμε άλλους εντατικολόγους, όμως, τι κίνητρα δώσατε σε καιρούς επείγουσας ανάγκης κιόλας, στους ήδη ειδικευμένους π.χ. παθολόγους, χειρουργούς για να επιμορφωθούν και να μπορούν να παράσχουν τις υπηρεσίες τους στις ΜΕΘ;

Μα χρειάζονται δύο χρόνια επιμόρφωσης θα ανταπαντήσετε. Και όμως, ακόμα και η εξάμηνη επιμόρφωση και όπως έδειξαν τα πράγματα θα φτάναμε στην απαιτούμενη διετία. Άλλωστε, σε ειδικευμένους επί σειρά ετών γιατρούς απευθυνόσασταν και όχι σε ειδικευόμενους με μόλις εξάμηνη εμπειρία στους οποίους φροντίσατε λίαν προσφάτως με ΚΥΑ, να δώσετε την δυνατότητα να πραγματοποιούν διανοσοκομειακές διακομιδές διασωληνωμένων και βαρέως πασχόντων.

Αρκεί, λοιπόν, να γινόταν η αρχή. Μία αρχή που, όμως, δεν φροντίσατε να κάνετε. Το παράδοξο και συνάμα απογοητευτικό είναι ότι παρά την τεράστια θνητότητα που καταγράφεται εντός των ΜΕΘ των νοσοκομείων κυρίως της περιφέρειας, αλλά και εκτός ΜΕΘ, φαινόμενο το οποίο παρουσιάζεται την τελευταία διετία, εξακολουθείτε να προσπαθείτε να βολέψετε όπως-όπως την κατάσταση, με επιπόλαια και αποσπασματικά μέτρα.

Στα άρθρα 35 και 36 για άλλη μια φορά, κάνετε παρατάσεις των αποδοχών δωρεών. Δεν λέμε, καλοδεχούμενες οι ιδιωτικές πρωτοβουλίες, αλλά με μέτρο. Από την άλλη πλευρά, όπως τόνισαν και οι εκπρόσωποι των κληθέντων φορέων, αν η Κυβέρνηση είχε αξιοποιήσει καταλλήλως τις τεράστιες δωρεές ιδιωτών και μάλιστα, ετερόκλητων κατά την περίοδο της πανδημίας, θα είχε την ευχέρεια να καλύψει σε μεγάλο βαθμό τις ελλείψεις του τομέα υγείας, θα μπορούσε να αναδιοργανώσει δομές και υλικό, θα είχε δημιουργήσει άλλη πραγματικότητα, αποτελεσματικά συστήματα που θα λειτουργούσαν και θα συνεργάζονταν αρμονικά σε όφελος της δημόσιας υγείας. Αν ήθελε η Κυβέρνηση. Δυστυχώς, δεν ήθελε ούτε δείχνει να θέλει.

 Προχωρώντας, το άρθρο 39 κάνει λόγο για απλοποίηση διαδικασιών παροχής υπηρεσιών υγείας. Η διάταξη της παραγράφου 1 του άρθρου 38 του ν.4865 του 2021 αφορά στην υγειονομική κάλυψη ανασφάλιστων και ευάλωτων κοινωνικών ομάδων και έδωσε το δικαίωμα συνταγογράφησης φαρμάκων, θεραπευτικών πράξεων και διαγνωστικών εξετάσεων στους ανασφάλιστους και τις ευάλωτες κοινωνικές ομάδες. Ο θυμόσοφος λαός λέει « προς χάριν του βασιλικού ποτίζεται και η γλάστρα». Με αυτήν την διάταξη, λοιπόν, μεριμνάτε εμμέσως πλην σαφώς για την δωρεάν ιατροφαρμακευτική περίθαλψη και των παράνομων μεταναστών. Δεν γίνεται να τους συγχέουμε με τους Έλληνες και να έχουν ακριβώς και τα ίδια δικαιώματα, ενώ η πλειοψηφία αυτών, δεν έχει καν τα απαραίτητα νομιμοποιητικά έγγραφα παραμονής.

Στα άρθρα 40 και 41, που αφορούν στη σύσταση θέσεων ειδικευόμενων νοσηλευτών, θεωρούμε ότι οι συγκεκριμένες διατάξεις δεν προάγουν τις αξιοκρατικές διαδικασίες επιλογής.

Οι συντονιστές εκπαίδευσης δεν θα έπρεπε να ορίζονται από τον Διοικητή της εκάστοτε Υγειονομικής Περιφέρειας, αλλά θα έπρεπε να καταχτούν την ευαίσθητη αυτή θέση με διαγωνισμό κατ΄ εφαρμογήν των κειμένων διατάξεων, προκειμένου φυσικά να υπάρχει και το νόμιμο, αλλά και το ηθικό κομμάτι.

Δεν είναι δυνατόν σε κάθε νομοσχέδιο να εισάγετε ρυθμίσεις σε πάμπολλες διατάξεις, έτσι ώστε να βολεύετε κατά το δοκούν τους ευνομούμενους σας με ταχύτατες και φωτογραφικές διαδικασίες, ούτε βέβαια και να επιτρέπεται να παρακάμπτεται σκοπίμως η τήρηση των κοινοβουλευτικών διαδικασιών με την απόδοση υπερεξουσιών στον Υπουργό υγείας για να αποφασίζει μόνος του για σημαντικά ζητήματα.

Άρθρο 4768. Πρόκειται για διατάξεις που επωφελούνται οι ιδιώτες ΜΚΟ και γενικά ιδιωτικά συμφέροντα.

 Άρθρο 78. Υλοποίηση παρεμβάσεων που χρηματοδοτούνται από το Ταμείο Ανάκαμψης και Ανθεκτικότητας. Μοιάζει διακοσμητικός ο ρόλος του Τεχνικού Επιμελητηρίου Ελλάδος ως φορέας υλοποίησης των παρεμβάσεων, με σκοπό τη βελτίωση του αστικού περιβάλλοντος.

Τα πρακτικά ειδικότερα ζητήματα της διαδικασίας ανάθεσης της εκπόνησης μελετών, καθώς και της χρηματοδότησης καθορίζονται απλώς με απόφαση του αρμόδιου Υπουργού κατά τη γνωστή τακτική της Κυβέρνησης σας. Δηλαδή, τους θεσμούς και τους φορείς να τους περιορίζετε σε διακοσμητικούς ρόλους και τα πρακτικά θέματα να επιλύονται με υπουργικές αποφάσεις, πολλές φορές ούτε καν με κοινές υπουργικές αποφάσεις, με αποτέλεσμα ή ακόμα καλύτερα με σκοπό ο εκάστοτε Υπουργός να αποφασίζει μόνος του με γνώμονα ιδιωτικά συμφέροντα.

Άρθρο 96. Καταργήσεις υπηρεσιακών μονάδων ή ΕΦΚΑ. Μας προβληματίζει το γεγονός ότι δε μοιάζει να έχει γίνει καμία μελέτη για τη λειτουργία του Οργανισμού εν συνόλω. Και ενώ σε άλλες περιπτώσεις η Ελληνική Λύση διαμαρτύρεται για τη δημιουργία περιττών θέσεων στο δημόσιο, εκφράζουμε τον προβληματισμό περί του εάν τα εναπομείναντα τμήματα επαρκούν για να καλύψουν τις τρέχουσες ανάγκες του κοινωνικοασφαλιστικού συστήματος.

Αν η κατάργηση αυτών των τμημάτων συνοδεύεται και από πρόγραμμα αναδιοργάνωσης του Οργανισμού εκσυγχρονισμού του σύμφωνα με τα διεθνή πρότυπα, αλλά και αποτελεσματικής λειτουργίας τους. Και το ερώτημα είναι, με αυτήν την ανασυγκρότηση θα εκδίδονται οι συντάξεις πιο γρήγορα ή θα εξακολουθούν οι πολίτες να περιμένουν για μήνες και για χρόνια την έκδοση συντάξεων ιδιαίτερα διαδοχικών ασφαλιστικών φορέων και ενδιάμεσα θα ζούνε με δανεικά από συγγενείς και φίλους; Θα είναι αξιόπιστες οι αποφάσεις συνταξιοδότησης με τα συνοδευτικά έγγραφα τους ή θα ανακαλύπτει η διοίκηση εκ των υστέρων ότι εξέδωσε λανθασμένα έγγραφα και θα ανακαλεί συνταξιοδοτικές αποφάσεις με αποτέλεσμα να μένει ο παρολίγον συνταξιούχος στον αέρα και μάλιστα υπόλογος έναντι του κράτους για λάθη της ίδιας της διοίκησης;

Άρθρο 77, διευκρίνιση ως προς την εφαρμογή της εισφοράς προστασίας περιβάλλοντος σε ορισμένα προϊόντα μιας χρήσης.

 Επαναλαμβανόμενα επιβάλλονται εισφορές στον Έλληνα πολίτη, με πρόσχημα την προστασία του περιβάλλοντος. Δεν μπορεί όμως να γίνεται αυτό συνεχώς. Εξυπακούεται ότι η προστασία του περιβάλλοντος θα πρέπει να αποτελεί προτεραιότητα της Κυβέρνησής σας, πλην όμως δεν επιτρέπεται σε καμία περίπτωση να εργαλειοποιείτε αυτό το τόσο ευαίσθητο ζήτημα και να το μετατρέπεται σε εισπρακτικό όχημα με σκοπό την αύξηση των κρατικών εσόδων και παράλληλα να εκμεταλλεύεστε το γεγονός ότι είναι ευαίσθητος στις συνειδήσεις των πολιτών, για να εισπράττετε με μικρότερη δυσαρέσκεια από πλευρά τους.

Επίσης, τα κεφάλαια τα οποία θα συγκεντρωθούν είναι βέβαιο ότι θα αξιοποιηθούν σε όφελος της προστασίας του περιβάλλοντος; Επιτρέψτε μας, να θυμίσουμε τα μεγαλεπήβολα σχέδια του παρελθόντος με τα φωτοβολταϊκά σε ιδιωτικά γεωτεμάχια, τις επενδύσεις σε φυσικό αέριο.

 Όλα αυτά ναυάγησαν και άφησαν εκτεθειμένο πλήθος επενδυτών, οι οποίοι βρήκαν από μια στιγμή στην άλλη τα σχέδιά τους να ναυαγούν.

Εγκατάλειψη της απολιγνιτοποίησης και επιστροφή στις παραδοσιακές μεθόδους. Θα πρέπει να λάβετε σοβαρά υπόψη σας ότι τα ελληνικά νοικοκυριά είναι ήδη επιβαρυμένα με την αύξηση των τιμών του ηλεκτρικού ρεύματος, αλλά και σχεδόν όλων των απαραίτητων αγαθών σε αντίθεση με τις αποδοχές καθιστώντας ολοένα και πιο δύσκολη την επιβίωσή τους.

Το άρθρο 82. Θέλουμε να μας απαντήσετε, δεν είναι εδώ ο υπουργός. Ο δρόμος Πάτρα-Πύργος, θα είναι με χρηματοδότηση κρατική ή όπως είχε πει τότε ο Υπουργός, ο κ. Καραμανλής ότι το 85% θα χρηματοδοτηθεί από την Ευρωπαϊκή Ένωση;

 Τελειώνω με το άρθρο 90, κύριε Πρόεδρε, για την σύσταση τμήματος για την εκκαθάριση δαπανών σώματος επιθεώρησης εργασίας. Μιλάτε για ένα τελείως καινούργιο τμήμα. Όμως, διερωτόμαστε τι είδους διαχείρισης έτυχαν τα οικονομικά ζητήματα πριν; Μήπως, το συγκεκριμένο τμήμα συστήνεται ειδικά για τους κομματικά προσκείμενους σας;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ25, η κυρία Απατζίδη.

 **ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25)**: Σας ευχαριστώ πολύ, κύριε Πρόεδρε, κύριε Υπουργέ, κυρίες και κύριοι συνάδελφοι.

Το νομοσχέδιο για το οποίο συζητάμε σήμερα είναι εξαιρετικά ετερόκλητο. Περιλαμβάνει τις διατάξεις 15 ολόκληρων Υπουργείων, αλλά και διέπεται από μια σημαντική αντίφαση. Στα μεν πρώτα 44 άρθρα του Υπουργείου Υγείας βλέπουμε μια εξαιρετική δυστοκία και απροθυμία να βρεθούν λύσεις και αντ’ αυτών έχουμε ατέρμονες παρατάσεις. Λίγο μετά, όμως, όταν φτάνουμε στις διατάξεις άλλων Υπουργείων έχουμε ένα τελείως διαφορετικό τοπίο.

Λόγου χάρη, με τα άρθρα 79 - 81 του Υπουργείου Μεταφορών εξασφαλίζεται η διαρκής κερδοφορία της ΤΡΑΙΝΟΣΕ, η οποία είναι πλέον θυγατρική ιταλικής εταιρείας με δημόσια ενίσχυση 50 εκατομμυρίων ευρώ τον χρόνο για 15 χρόνια. Με πρόσχημα ότι πρέπει να υπάρχει πρόβλεψη για άγονες μεταφορές, την ίδια ώρα που στις διατάξεις του Υπουργείου Υγείας είστε τόσο σφικτοί και δεν κάνετε τις μόνιμες προσλήψεις και τις δημιουργίες ΜΕΘ που χρειάζονται, εδώ κάνετε οτιδήποτε χρειαστεί για να διασφαλιστεί εσαεί η κερδοφορία της ιταλικής επιχείρησης. Βεβαίως, πρόκειται για μια εικόνα στην οποία συμφωνεί όλο το μνημονιακό τόξο και μάλιστα, ο ΣΥ.ΡΙΖ.Α. ο όποιος ιδιωτικοποίησε την ΤΡΑΙΝΟΣΕ και ασφαλώς, ως προς την χρηματοδότηση η μερίδα του λέοντος κατευθύνεται στους ολιγάρχες των κατασκευαστικών εταιρειών.

Στο άρθρο 82 βλέπουμε 216 εκατομμύρια ευρώ να χορηγούνται στην Ολυμπία Οδό ως πρόσθετη χρηματοδοτική συμβολή για την κατασκευή του τμήματος Πάτρα - Πύργος της σύμβασης παραχώρησης του έργου του Αυτοκινητόδρομου Ελευσίνα κ.λπ. με ένα άρθρο, το άρθρο 82, που είναι εξαιρετικά πολυσέλιδο, αποτελώντας ουσιαστικά μια σύμβαση. Το γεγονός αυτό καταδεικνύει τι θα μπορούσε να ισχύει για το χώρο της υγείας εάν υπήρχε κυβερνητική βούληση, η οποία επιδεικνύεται αλλού όπως στον κατασκευαστικό τομέα. Και αυτό το άρθρο συμβάλλει στην κατίσχυση μονοπωλιακών ομίλων του κατασκευαστικού τομέα, μέσω συμβάσεων που στηρίζει όλο το μνημονιακό τόξο. Τους μονοπωλιακούς αυτούς ομίλους, τους χρυσοπληρώνει ο λαός από το υστέρημά του και μέσω της φορολογίας και στην συνέχεια, για να εξασφαλίσει τη χρήση τους.

Ομοίως με τα άρθρα 83 - 87 υποβαθμίζεται η ναυτική εκπαίδευση, ώστε απλώς να καταρτίζεται ένα εργατικό δυναμικό σε συνθήκες μεγάλης επισφάλειας. Ειδικά με το άρθρο 87 εξυπηρετείται η COSCO προκειμένου, μέσω της παράτασης, να υποβοηθηθεί η εντατικοποίηση της εργασίας, έχοντας καταδείξει το πως πρόκειται στην ουσία για ένα νομοσχέδιο που χρησιμοποιεί απλώς ένα πρόσχημα την υγεία για να εξυπηρετήσει για άλλη μια φορά τους ολιγάρχες.

Επιστρέφω, όμως, σε προηγούμενα άρθρα του. Ως προς το άρθρο 45, που αφορά τους σεισμόπληκτους, όπως ακούσαμε από τον Δήμαρχο Πεδιάδας, οι διατάξεις δεν καλύπτουν όλες τις ανάγκες τους. Λόγου χάριν, έχουν ζητηθεί 400 οικισμοί για το μέρος όπου έχουν διαλυθεί τα κτίρια και από τα 400 έχει πάρει τα 100. Θα πρέπει να απαλλαγούν από το ΕΝΦΙΑ όχι μόνο οι ιδιοκτήτες των κτηρίων που έχουν ενταχθεί στην κατηγορία με κίτρινο ή με κόκκινο, αλλά και αυτοί που τα σπίτια τους δεν είναι πλέον κατοικήσιμα, ακόμη κι εάν ανήκουν στην κατηγορία πράσινων.

Το άρθρο 60 είναι προβληματικό, καθώς προωθεί την πρακτική των απευθείας αναθέσεων. Σε ένα τόσο ετερόκλητο νομοσχέδιο παρεισφρέουν, βεβαίως, και οι διατάξεις που δείχνουν να είναι φωτογραφικές, στο άρθρο 62 ας πούμε, όπου υπάρχουν ασάφειες για τα έργα αιγιαλού, παραλίας, όχθης κ.λπ., γεγονός που εγείρει υποψίες για τη σκοπιμότητα του.

Θα ήθελα να επιμείνω λίγο παραπάνω στο άρθρο 73 που παρατείνει για ένα χρόνο τις βιομηχανικές ζώνες ιχθυοκαλλιέργειας. Ως ΜέΡΑ25 θεωρούμε ότι δεν πρέπει να δοθεί καμία παράταση στη διαδικασία ίδρυσης ιχθυοβιομηχανικών ζωνών. Η υπόθεση ανάγεται στο ειδικό χωροταξικό πλαίσιο των υδατοκαλλιεργειών, το οποίο είχε εγκριθεί με Κοινή Υπουργική Απόφαση το Νοέμβριο του 2011. Τότε έχει νομιμοποιηθεί η παράνομη χωροθέτηση όλων των υφιστάμενων, ως τότε, ιχθυοτροφείων στη χώρα μας και προβλέφθηκε ότι στις ίδιες περιοχές θα έπρεπε εντός πέντε ετών να δημιουργηθούν περιοχές οργανωμένης ανάπτυξης υδατοκαλλιεργειών, δηλαδή τεράστιες θαλάσσιες και χερσαίες βιομηχανικές ζώνες εντατικής παραγωγής που θα διοικούνται από τις εταιρείες ιχθυοκαλλιέργειας.

 Το 2019 είχαμε τριετή παράταση από το 2015 και άλλη μια διετή παράταση μέχρι τις 4 Νοεμβρίου του 2021. Όμως, είναι γνωστό ότι το Χωροταξικό συντάχθηκε με επιμέλεια των ίδιων των εταιρειών ιχθυοκαλλιέργειας και προσφέρθηκε ως βορά στο Υπουργείο Περιβάλλοντος και Ενέργειας το οποίο το θεσμοθέτησε χωρίς προηγουμένως, να έχει θεσμοθετήσει Γενικό Χωροταξικό Πλαίσιο για τον θαλάσσιο χώρο.

 Παραβιάστηκαν έτσι, στοιχειώδεις κανόνες της λογικής και της χωροταξίας ,αλλά και οι υποχρεώσεις της χώρας μας προς την Ευρωπαϊκή Ένωση.

Επιπλέον, σε πλήρη αντιδιαστολή με τον προνομιακό ρόλο των εταιρειών του κλάδου, ο σχετικός σχεδιασμός καθορίστηκε και υλοποιείται εν κρυπτώ από την Τοπική Αυτοδιοίκηση. Η σύμφωνη γνώμη της δεν είναι πλέον αναγκαία ούτε για την αδειοδότηση των ΠΟΑΥ ούτε για την αδειοδότηση επιμέρους μονάδων ιχθυοκαλλιέργειας.

Σημειωτέον ότι οι εταιρείες ιχθυοκαλλιέργειας, παρά τα εκατοντάδες εκατομμύρια ευρωπαϊκής χρηματοδότησης που έχουν λάβει διαχρονικά, επιβάρυναν κατά την περίοδο των μνημονίων το τραπεζικό σύστημα με χρέη της τάξης του 1 δισ. και σήμερα, ελέγχονται στην πλειοψηφία τους από μόλις δύο πολυεθνικά funds. Θεωρούμε ότι η διαδικασία αδειοδότησης ΠΟΑΥ χρειάζεται να ανασταλεί μέχρι να θεσμοθετηθεί Γενικό Χωροταξικό Πλαίσιο για την θάλασσα και να προβλεφθεί ως αναγκαία, η σύμφωνη γνώμη της Τοπικής Αυτοδιοίκησης σε κάθε διαδικασία αδειοδότησης.

Δεν πρέπει να δοθεί άλλο φιλί ζωής σε εταιρείες του κλάδου που επί δέκα χρόνια δεν έχουν καταφέρει να ανταποκριθούν στις περιβαλλοντικές και αδειοδοτικές προϋποθέσεις που οι ίδιες έχουν ορίσει. Είναι ένα ζήτημα οικολογικής σωτηρίας των περιοχών, καθώς μετά την ίδρυση των ΠΟΑΥ, η Αιτωλοακαρνανία και τα γύρω νησιά, ο βόρειος και νότιος Ευβοϊκός, ο Σαρωνικός και πολλές άλλες παράκτιες περιοχές παραδίνονται στην ιχθυοκαλλιέργεια, παραβιάζοντας την βούληση των τοπικών κοινωνιών, παραδίνοντας τον περιβαλλοντικό πλούτο της χώρας σε ένα προσφάτως χρεοκοπημένο κλάδο ο οποίος παρά τα εκατομμύρια ευρωπαϊκών επιδοτήσεων που έλαβε τα προηγούμενα χρόνια, χρεοκόπησε και προκάλεσε ζημιά άνω του ενός δισεκατομμυρίου ευρώ στο τραπεζικό σύστημα.

Σύμφωνα με στοιχεία που γνωστοποιήθηκαν από το Υπουργείο Περιβάλλοντος και Ενέργειας στον Δήμο Πόρου, στον Σαρωνικό επίκειται η ίδρυση πέντε ΠΟΑΥ, μέσω των οποίων η έκταση στις ιχθυοκαλλιέργειες θα αυξηθεί 32 φορές και η παραγωγή της 8 φορές τα πρώτα πέντε χρόνια και στην συνέχεια, θα απελευθερωθεί.

 Κατ’ αυτόν τον τρόπο, ο Σαρωνικός θα μετατραπεί στην πρώτη ιχθυοπαραγωγό περιοχή στην Ελλάδα, από έβδομη, σήμερα. Δηλαδή, σε μια ενιαία ιχθυοβιομηχανική ζώνη. Από την αύξηση αυτή θα απορρίπτονται καθημερινά στη θάλασσα λύματα ιχθύων, φαρμάκων, τροφών και τα λοιπά. Πρόκειται για μια οικολογική υποβάθμιση που πρέπει να αποφευχθεί.

Προχωρώ στα λοιπά άρθρα. Το άρθρο 90 αφορά το Σ.ΕΠ.Ε. το οποίο θεωρώ ότι κακώς το έχετε ξεδοντιάσει, μετατρέποντάς το σε ανεξάρτητη αρχή και γι’ αυτό είμαστε κριτικοί προς το άρθρο.

Ως προς το άρθρο 93. Οι παρατάσεις στην έναρξη ισνχύος του Οργανισμού του Ο.Α.Ε.Δ. συνιστούν ομολογία αποτυχίας.

 Ως προς τα άρθρα 95 και 96, (99 και 100;)είναι προβληματικό το ότι θεσπίζονται τροποποιήσεις της εκλογικής διαδικασίας για τα αιρετά συλλογικά όργανα διακυβέρνησης των Οργανισμών Τοπικής Αυτοδιοίκησης λίγο πριν τις εκλογές, ενώ ως προς την λειτουργία τους, μεταβαίνουμε σε ένα πιο συγκεντρωτικό μοντέλο γύρω από τον δήμαρχο.

 Ως προς το άρθρο 111, το να αποδίδετε σε απλούς διοικητικούς υπαλλήλους στον δήμο η δυνατότητα να λειτουργούν ως δημοτικοί αστυνομικοί είναι εξαιρετικά προβληματικό, λόγω της έλλειψης σχετικής εκπαίδευσης και κατάρτισης.

 Στο άρθρο 133 υπάρχει ζήτημα τι θα γίνει με τους εργαζόμενους στο Φεστιβάλ Αθηνών και Επιδαύρου οι οποίοι δουλεύουν επί συναπτά έτη στο Φεστιβάλ και έχουν αποκτήσει μια σχετική εμπειρία και τώρα, παρουσιάζεται εντελώς αβέβαιο το μέλλον τους. Θα πρέπει, να φροντίσει η Κυβέρνηση και γι’ αυτούς τους εργαζόμενους που έχουν συμβάλλει στην πολιτισμική εξύψωση της χώρας μας και στη διεθνή εικόνα της.

 Κύριε Πρόεδρε, κληθήκαμε να συζητήσουμε ένα εξαιρετικά ετερόκλητο νομοσχέδιο που περιέχει διατάξεις δεκαπέντε ολόκληρων υπουργείων και υπό το πρόσχημα της αντιμετώπισης πανδημίας Covid, περιέχει κάθε είδους διευθετήσεις, δωράκια, φωτογραφικές διατάξεις και παρατάσεις. Εμείς, ως ΜέΡΑ25 είμαστε εξαιρετικά αντίθετοι σ’ αυτό το νομοσχέδιο και θα έχουμε και την ευκαιρία στην Ολομέλεια για μια πληρέστερη και συνθετική κριτική.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Μετά τις ομιλίες των Εισηγητών και των Ειδικών Αγορητών πηγαίνουμε στους συναδέλφους.

Τον λόγο έχει ο κ. Σταύρος Καλογιάννης.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το άρθρο 82 στο έκτο κεφάλαιο του πολύ ενδιαφέροντος νομοσχεδίου που συζητάμε, αφορά την κύρωση της Σύμβασης Παραχώρησης ενός έργου, του άξονα Πάτρα - Πύργος, το οποίο θα έπρεπε να είναι λειτουργικό εδώ και τουλάχιστον μια τριετία, καθώς ενώ είχε δημοπρατηθεί ως ενιαίο τίμημα το 2014, άγγιξε τα όρια της απόλυτης καταστροφής εξαιτίας της πολιτικής του ΣΥΡΙΖΑ να το σπάσει σε οκτώ κομμάτια το 2015.

Γνωρίζουμε όλοι τους λόγους που επέβαλαν αυτό το σπάσιμο, καθώς και τον ρόλο των μετόχων της τεχνικής εταιρείας ΤΟΞΟΤΗΣ οι οποίοι το 2016, ενεπλάκησαν ανεπιτυχώς και στο διαγωνισμό για τις τηλεοπτικές άδειες.

Υπενθυμίζω πολύ συνοπτικά το ιστορικό του πολύπαθου έργου. Κατόπιν διεθνούς διαγωνισμού, κυρώθηκε Σύμβαση Παραχώρησης το 2007, επί κυβερνήσεως Κώστα Καραμανλή Υπουργού ΠΕΧΩΔΕ Γεωργίου Σουφλιά. Ήμουν τότε Υφυπουργός ΠΕΧΩΔΕ και μετείχα στις διαδικασίες.

Η αρχική Σύμβαση Παραχώρησης προέβλεπε τη μελέτη, κατασκευή, χρηματοδότηση, λειτουργία, συντήρηση και εκμετάλλευση του αυτοκινητοδρόμου Ελευσίνα - Κόρινθος - Πάτρα - Πύργος - Τσακώνα δηλαδή, της Ολυμπίας Οδού. Όπως όλες οι Συμβάσεις Παραχώρησης αντιμετώπισε κι αυτή τεράστιες δυσκολίες την περίοδο 2010 - 2011. Η τότε κυβέρνηση δυστυχώς, εγκατέλειψε τα έργα. Τα εργοτάξια έκλεισαν και οι αυτοκινητόδρομοι κινδύνευσαν πολύ σοβαρά να ματαιωθούν με τεράστιο κόστος για το ελληνικό Δημόσιο.

Τον Ιούνιο του 2012 στην τρικομματική κυβέρνηση Νέας Δημοκρατίας - ΠΑ.ΣΟ.Κ. – ΔΗΜ.ΑΡ. του κυρίου Σαμαρά, τα Υπουργεία Ανάπτυξης και Υποδομών ενώθηκαν σε ένα. Είχα την ιδιαίτερη τιμή να οριστώ Αναπληρωτής Υπουργός, με Υπουργό τον κ. Κωστή Χατζηδάκη και ανέλαβα τον τομέα των υποδομών.

Πετύχαμε μέσα σε λίγους μήνες κατόπιν σκληρών διαπραγματεύσεων με παραχωρησιούχους, κατασκευαστές, Γενικές Διευθύνσεις της Ευρωπαϊκής Επιτροπής και 41 συνολικά ελληνικές και ξένες τράπεζες που χρηματοδοτούσαν το έργο, να τροποποιήσουμε τις Συμβάσεις Παραχώρησης προς όφελος του ελληνικού Δημοσίου, ώστε να ξανανοίξουν τα εργοτάξια και να επανεκκινήσουν οι εργασίες.

Ήταν η εποχή που η σημερινή αξιωματική αντιπολίτευση πρωτοστατούσε στο κίνημα «Δεν Πληρώνω». Υπέγραψα τη Συμφωνία Τροποποίησης της Σύμβασης Παραχώρησης στις 12 Απριλίου 2013. Το τμήμα Πάτρα - Πύργος περιλαμβανόταν στη Σύμβαση. Όταν, όμως, αυτή ήρθε προς κύρωση στο Κοινοβούλιο έξι μήνες αργότερα και ενώ η ΔΗΜ.ΑΡ. είχε αποχωρήσει από την κυβέρνηση, το Υπουργείο Ανάπτυξης και Υποδομών έσπασε στα δύο, δεν ήμουν πλέον υπουργός και ο τότε Υπουργός Υποδομών πιεζόμενος και από τοπικούς παράγοντες που φέρουν βαριά ευθύνη γι’ αυτό, εξαίρεσε από την Σύμβαση Παραχώρησης το τμήμα Πάτρα – Πύργος.

Ήταν ένα σοβαρό λάθος που επεσήμανα επανειλημμένα. Εκδόθηκε, λοιπόν, τον Απρίλιο 2014 η σχετική απόφαση εξαίρεσης του εν λόγω τμήματος, ώστε αυτό να δημοπρατηθεί και κατασκευαστεί ως μη εργολαβία με τον κλασικό τρόπο των δημοσίων έργων. Το ολέθριο λάθος έγινε το 2015, επί συγκυβέρνησης ΣΥ.ΡΙΖ.Α. - ΑΝ.ΕΛ. όταν ο διαγωνισμός ακυρώθηκε και το έργο έσπασε αναιτιολόγητα και δημοπρατήθηκε σε 8 ξεχωριστά τμήματα.

Επρόκειτο για κλασικό παράδειγμα πολιτικής περασμένων δεκαετιών με κατατμήσεις έργων με σκοπό να ευνοηθούν συγκεκριμένες τεχνικές εταιρείες. Πολιτική, την οποία, πλήρωσε κυριολεκτικά πολύ ακριβά ο τόπος.

Ποιο το αποτέλεσμα; Ενδεικτικά θα σας πω ότι από τα 8 τμήματα, τα 4 μετά από 2 χρόνια δεν είχαν καν ανάδοχο διότι, δεν μπορούσε να ανανεώσει τις εγγυητικές επιστολές η εταιρεία που ανέφερα στην αρχή της ομιλίας μου. Είχαμε έκπτωση ουσιαστικά, του αναδόχου. Τα υπόλοιπα 4 έργα είχαν πρόοδο εργασιών της τάξεως του 0,1 έως 0,6%. Κατά τα λοιπά η τότε κυβέρνηση ΣΥΡΙΖΑ-ΑΝΕΛ βεβαίωνε.

Κατά τα λοιπά, η τότε κυβέρνηση ΣΥΡΙΖΑ - ΑΝΕΛ, βεβαίωνε ότι το έργο θα έχει ολοκληρωθεί το 2020. Με συστηματική δουλειά η Κυβέρνηση του κ. Μητσοτάκη και ο Υπουργός Υποδομών κύριος Καραμανλής, κατάφεραν να αναστήσουν το έργο, παρά τα σοβαρότατα εμπόδια που αντιμετώπισαν. Έτσι, δόθηκε το πράσινο φως από την Ευρωπαϊκή Επιτροπή η οποία αποδέχθηκε τη δυνατότητα χρηματοδότησης του έργου και μετά το 2023. Το έργο επανήλθε στην σύμβαση παραχώρησης της Ολυμπίας Οδού, όπως αρχικά είχε σχεδιαστεί και δημοπρατηθεί και όπως ακριβώς, προβλέπαμε και υπέγραψα, όπως σας είπα, την άνοιξη του 2013, ακριβώς πριν 9 χρόνια παρά τρεις μήνες. Εκεί βρισκόμαστε, κυρίες και κύριοι συνάδελφοι.

Κινήθηκαν, λοιπόν, αμέσως οι σχετικές διαδικασίες. Εγκρίθηκε η σύμβαση από το Ελληνικό Συνέδριο και κατατέθηκε στη Βουλή προς κύρωση. Τώρα, πλέον, οφείλει τόσο το υπουργείο όσο ο παραχωρησιούχος, να κινηθούν πολύ γρήγορα για να ολοκληρωθεί το έργο το οποίο υπενθυμίζω ότι αποτελεί τμήμα του διευρωπαϊκού οδικού δικτύου, μέσα στο χρονοδιάγραμμα των 40 μηνών που προβλέπει η σύμβαση και να αποδοθεί στους πολίτες της Πελοποννήσου και στους εκατοντάδες χιλιάδες επισκέπτες και τουρίστες. Να αποτελέσει έναν αυτοκινητόδρομο σύγχρονο και ασφαλή, όπως ακριβώς συμβαίνει με τους υπόλοιπους αυτοκινητόδρομους.

Η θετική έκβαση της υπόθεσης, αποτελεί δικαίωση της πολιτικής που ακολούθησε η σημερινή κυβέρνηση, αλλά επιτρέψτε μου, πολύ ταπεινά, να πω και για όλους εμάς που εργαστήκαμε πολύ σκληρά, σε εξαιρετικά δύσκολες φάσεις του έργου, με μοναδικό γνώμονα την διαφύλαξη του δημοσίου συμφέροντος. Σας ευχαριστώ θερμά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Αντιπρόεδρος της Επιτροπής):** Ευχαριστούμε κύριε Καλογιάννη. Το λόγο έχει η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε. Κυρία Υφυπουργέ, κυρίες και κύριοι συνάδελφοι. Λόγω της έκτασης του νομοσχεδίου, δεν γίνεται να μην αναφερθούμε και σε μερικά ακόμη άρθρα του νομοσχεδίου, που προκαλούν πολλά ερωτηματικά.

Ένα από αυτά είναι το άρθρο 90, όπου γίνεται λόγος για τη σύσταση τμήματος, για την εκκαθάριση δαπανών του Σώματος Επιθεώρησης Εργασίας. Εύλογα μπορεί να αναρωτηθεί κανείς, εφόσον δεν υπήρχε προηγουμένως τέτοιο τμήμα, ποιος είχε αναλάβει τα οικονομικά αυτού του Σώματος;

Στο άρθρο 93, προβλέπεται η παράταση της έναρξης ισχύος του οργανισμού του ΟΑΕΔ. Αυτή η παράταση τι ακριβώς εξυπηρετεί ή μάλλον, πιο σωστά, ποιους;

 Στα άρθρα 95 και 96, όπου αφενός συστήνονται και αφετέρου καταργούνται υπηρεσιακές μονάδες στον e- ΕΦΚΑ, πολύ φοβόμαστε ότι αυτό, μάλλον, θα δημιουργήσει ακόμα μεγαλύτερη ταλαιπωρία για τους Έλληνες πολίτες. Πρόκειται για έναν φορέα, που χρειάζεται πραγματική και άμεση ενίσχυση, αλλά και περαιτέρω εκπαίδευση του προσωπικού.

Στο άρθρο 98, βλέπουμε τη σύσταση ομάδας διοίκησης έργου, που σκοπό έχει να επικουρεί την υλοποίηση των έργων και τον συντονισμό όλων των οργανικών μονάδων, που περιλαμβάνονται στον ΟΑΕΔ και έχουν συναφείς ή σχετικές αρμοδιότητες. Γιατί, όμως, για τη στελέχωση της ομάδας διοίκησης έργου, θα αποσπώνται υπάλληλοι που υπηρετούν στις επιτελικές δομές ΕΣΠΑ του Υπουργείου Εργασίας και Κοινωνικών Υποθέσεων, κατά παρέκκλιση κάθε άλλης διάταξης; Για τη φωτογραφική εξυπηρέτηση κάποιων συγκεκριμένων περιπτώσεων, ενδεχομένως;

Παρακάτω, στο άρθρο 106, παρατείνεται η δυνατότητα ανάθεσης δημοσίων συμβάσεων για την προμήθεια υλικών για την αντιμετώπιση της υγειονομικής κρίσης που προκλήθηκε από τον Covid με την διαδικασία διαπραγμάτευσης, χωρίς προηγούμενη δημοσίευση ως και 31.3.2022. Άρα, εφόσον δεν χρειάζεται δημοσίευση, η διαδικασία θα γίνεται χωρίς διαγωνισμό. Σωστά;

Στο άρθρο 107, μπορείτε να μας εξηγήσετε πως η παράταση της προθεσμίας έως 30.6.2022, ενώ ήταν ως της 31.12.2021 για το πιστοποιητικό πυρασφάλειας και ως προς τη συμμόρφωση των δημοτικών παιδικών σταθμών, σχετίζονται με τον κορονοϊό; Ποιος ο λόγος ψήφισής τους την δεδομένη στιγμή; θεωρείτε ότι είναι περιττή η πυρασφάλεια;

Στο άρθρο 122 για το μητρώο και την ψηφιακή βιβλιοθήκη διδακτικών βιβλίων, μεγάλο και σοβαρότατο πρόβλημα παραμένει η εφαρμογή του εν λόγω συστήματος στην πράξη, καθώς πολλοί μαθητές σε απομακρυσμένα μέρη της χώρας μας, δεν διαθέτουν πρόσβαση στο διαδίκτυο ή δεν διαθέτουν καν τον κατάλληλο και απαιτούμενο τεχνολογικό εξοπλισμό, που θα τους δώσει πρόσβαση στις ηλεκτρονικές δυνατότητες που προβλέπονται. Και αυτό είναι κάτι που πρέπει να ρυθμιστεί.

Στο άρθρο 125, αναφέρεται ότι μέχρι την επιλογή, τοποθέτηση και ανάληψη υπηρεσίας των υπευθύνων σχολικού επαγγελματικού προσανατολισμού στις διευθύνσεις δευτεροβάθμιας εκπαίδευσης, σύμφωνα με το άρθρο 27 του νόμου 4823/2021, οι θέσεις των υπευθύνων πληρούνται από εκπαιδευτικούς που επιλέγονται κατόπιν πρόσκλησης εκδήλωσης ενδιαφέροντος του διευθυντή δευτεροβάθμιας εκπαίδευσης, με απόφαση του ίδιου οργάνου, ύστερα από γνώμη του αρμόδιου περιφερειακού υπηρεσιακού συμβουλίου.

Το έχουμε πει πολλές φορές και θα το ξαναπούμε. Στην παιδεία δεν χωράνε μπαλώματα. Πόσο μάλλον στον επαγγελματικό προσανατολισμό, του οποίου ο ρόλος είναι ιδιαίτερα σπουδαίος. Το μάθημα του επαγγελματικού προσανατολισμού, είναι μάθημα μείζονος σημασίας και θα πρέπει να διενεργείται από καταρτισμένο και ειδικά εκπαιδευμένο προσωπικό και όχι να διεξάγεται από καθηγητές, μόνο και μόνο για να συμπληρώνουν το ωράριό τους.

Στο άρθρο 126, σχετικά με τις ρυθμίσεις για τη λειτουργία των κέντρων εκπαίδευσης για το περιβάλλον και την αειφορία, κατά το σχολικό έτος 2021 2022, πώς ακριβώς ρυθμίζονται τα ζητήματα αυτά, όταν προβλέπεται η προσωρινή στελέχωση των τμημάτων από εκπαιδευτικούς μέχρι την επιλογή και τοποθέτηση των μελών των παιδαγωγικών ομάδων των κέντρων αυτών; Το μόνο σίγουρο είναι, ότι πρόχειρες λύσεις δεν οδηγούν σε επιτυχημένα αποτελέσματα.

Στο άρθρο 130, λέτε ότι τα μέλη των μητρώων αξιολογητών του ιδρύματος κρατικών υποτροφιών, που έχουν ως αντικείμενο την αξιολόγηση αιτήσεων για χορήγηση υποτροφιών και οικονομικών ενισχύσεων στο πλαίσιο ερευνητικών έργων, δεν είναι υπόχρεοι σε δήλωση περιουσιακής κατάστασης της παρ. 1 του άρθρου 1 του νόμου 3213/2003, μόνο εκ της συμμετοχής τους σε διαδικασίες αξιολόγησης ή πιστοποίησης. Απαράδεκτη διάταξη. Με ποια λογική τους απαλλάσσετε;

Κλείνοντας, εμείς στην Ελληνική Λύση τονίζουμε και πάλι, ότι οφείλουμε να προστατέψουμε και να υπερασπιστούμε τα αγαθά της υγείας και της παιδείας, ειδικά τώρα που είναι περισσότερο ευάλωτα από ποτέ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής) :** Τον λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ :** Ευχαριστώ πολύ κύριε Πρόεδρε.

Κυρίες και κύριοι βουλευτές, αγαπητή κυρία Υπουργέ, κατά τη γνώμη μας, έχει προβλήματα το νομοσχέδιό σας. Κοιτάξτε. Δεν ξέρω εσείς πώς νιώθετε. Έχει 147 άρθρα αυτό το νομοσχέδιο - έχει έρθει τελευταία στιγμή, είναι προφανές αυτό, σε δύο μέρες έχουμε παραμονή Χριστουγέννων – και από αυτά, μόλις τα 44 αφορούν το υπουργείο σας και τα 103 είναι για οτιδήποτε άλλο μπορεί κανείς να φανταστεί, πάνω σε αυτόν τον κόσμο. Κατά την γνώμη μας, τα υπόλοιπα 103 για την ακρίβεια, κυρία Υπουργέ και σας το λέω καθόλου επιθετικά, μετά λόγου γνώσεως το λέω, σκοπό έχουν από την μία, να καταστρέψουν εργαζομένους όπως ακριβώς, σε αυτήν την περίπτωση που θα αναφερθώ αμέσως μετά και γι’ αυτό κάνω την παρέμβαση και ήρθα να μιλήσω από κοντά.

Από την άλλη, όπως συνηθίζει η Κυριάκος Μητσοτάκης Α.Ε., ξέρετε, χαριτολογώντας έτσι την λέμε, να βολέψει με αυτά τα 103 άρθρα που δεν έχουν καμία σχέση με την υγεία και τον Covid 19, παρασιτικά και ολιγαρχικά συμφέροντα.

Όμως, κυρία Υπουργέ, πραγματικά σας το λέω και εκλιπαρώ να με ακούσετε, το άρθρο 133 του νομοσχεδίου σας είναι τόσο άδικο, είναι τόσο απάνθρωπο, είναι τόσο παράλογο, που πρέπει να το αποσύρετε αμέσως. Πρέπει να το αποσύρετε, κυρία Υπουργέ, αυτήn ακριβώς, τηn στιγμή που μιλάμε.

Ήμουν, ήρθα προ δεκαλέπτου, στην διαμαρτυρία που έγινε έξω από το Υπουργείο Πολιτισμού. Δεν σας αφορά άμεσα. Την κυρία Μενδώνη αφορά αυτός ο σχεδιασμός, αλλά έρχεται στο νομοσχέδιό σας. Στο νομοσχέδιο του Υπουργείου Υγείας. Ήμουν, λοιπόν, έξω, μαζί με τους ανθρώπους που θα απολυθούν από το Φεστιβάλ Αθηνών και το Φεστιβάλ της Επιδαύρου. Αυτοί οι άνθρωποι είναι 13. Σας διαβάζω καταρχάς -θα είμαι πολύ σύντομος κύριε Πρόεδρε- την ανακοίνωση του συνδικαλιστικού τους φορέα.

«Εν μέσω πανδημίας και λίγες ημέρες πριν τη λήξη των συμβάσεών τους, οι εργαζόμενοι στο Φεστιβάλ Αθηνών και Επιδαύρου ενημερώθηκαν ότι 13 από αυτούς δυστυχώς, δεν θα συνεχίσουν να εργάζονται σε αυτό. Στο Φεστιβάλ Αθηνών εργάζονται επί σειρά ετών, αρκετοί εξ αυτών 20, 18, 15, χρόνια εργαζόμενοι και εργαζόμενες με συμβάσεις ιδιωτικού δικαίου ορισμένου χρόνου οι οποίες φυσικά, ανανεώνονται κάθε επόμενο χρόνο, με τροπολογία η οποία κατατίθεται στη Βουλή.

Εργαζόμενοι δηλαδή, που καλύπτουν διαρκείς και πάγιες ανάγκες με αυτόν τον τρόπο, επί χρόνια και με ευθύνη όλων των κυβερνήσεων που προηγήθηκαν, δεν αναγνωρίζονται ως μόνιμο προσωπικό και βρίσκονται έτσι, βεβαίως, σε ένα καθεστώς διαρκούς επισφάλειας και πολιτικής ομηρίας στα χέρια της εκάστοτε κυβέρνησης. Φέτος όμως, η Κυβέρνησή σας- με νομοσχέδιο το οποίο κατατέθηκε από το Υπουργείο σας, κυρία Υπουργέ, αλλά σε αγαστή φυσικά συνεργασία με την Υπουργό Πολιτισμού, την κυρία Μενδώνη δίνει την δυνατότητα για ανανέωση των συμβάσεων μόνο στους 30 από τους συνολικά 43 εργαζόμενους-εργαζόμενες στο Φεστιβάλ.

Έτσι η Κυβέρνησή σας, πετά εν μία νυκτί το ένα τρίτο των εργαζομένων στον δρόμο, επιδεικνύοντας για ακόμη μια φορά- η ανακοίνωση τους το λέει, απλώς εγώ την ενστερνίζονται- την πλήρη αδιαφορία της για τους εργαζόμενους και την παντελή απαξίωσή της για τους κρατικούς πολιτιστικούς Φορείς, αλλά και τον πολιτισμό εν γένει.

Οι εργάτες της τέχνης και οι εργάτες και του πολιτισμού αποτελούμε- λένε αυτοί οι άνθρωποι- ένα από τα κομμάτια της κοινωνίας που υφίστανται την πιο σκληρή εκμετάλλευση, απλήρωτη και ανασφάλιστη εργασία, επισφάλεια, ελαστικά ωράρια. Η παραπάνω στάση, λοιπόν, της Κυβέρνησής σας είναι απολύτως ενδεικτική της αντίληψης που έχετε για τον πολιτισμό, έτσι λένε οι εργαζόμενοι για σας, είναι ένα πεδίο κερδοφορίας μόνον στο οποίο οι εργαζόμενοι είναι αναλώσιμοι, ζουν με μισθούς ή επιδόματα πείνας, δουλεύουν στις πιο ελαστικές και άγριες συνθήκες εργασίας κι όλα αυτά διότι, ο πολιτισμός για εσάς- όπως λένε οι εργαζόμενοι- δεν είναι τίποτε άλλο από μια τουριστική ατραξιόν ξένων και εγχώριων κεφαλαίων, απαξίωση του εργαζόμενου δυναμικού και παραγωγής της δήθεν, άριστης αστικής αισθητικής.

Η παραπάνω στάση σας- λένε οι εργαζόμενοι- δεν αποτελεί κεραυνό εν αιθρία, αλλά εφαρμογή των πιο σκληρών αντεργατικών, αντιλαϊκών, πολιτικών που ανοίγουν τον δρόμο της επιστροφής στις πιο μαύρες εποχές, όπου ο φόβος και η αγωνία για την επιβίωση διαπερνούν την καθημερινότητα όλων μας.

Εμείς στο ΜέΡΑ25, κυρία Υπουργέ, κύριε Πρόεδρε, κυρίες και κύριοι συνάδελφοι, δεν θα υποχωρήσουμε. Θα αγωνιστούμε στο πλευρό τους μέχρι και την τελευταία στιγμή, μέχρι να εκπληρωθούν όλα τα αιτήματά τους και είναι 3 και πολύ απλά: Άμεση ανανέωση και των 43 συμβάσεων εργασίας, μονιμοποίηση όλων των εργαζομένων, καμία χαμένη θέση εργασίας.

Κοιτάξτε πως έχει η κατάσταση. Να σας το εξηγήσω ακριβώς, εάν δεν το καταλάβατε από την ανακοίνωση. Υπάρχουν αυτοί οι 43 όμηροι όλων των κυβερνήσεων μετά την χούντα, οι οποίοι αυτοί οι άνθρωποι- σας λέω μερικοί είναι παραπάνω από 20 χρόνια εκεί μέσα- και οι οικογένειές τους είναι όμηροι όλων των κυβερνήσεων και τους πετάει έξω, όποτε θέλει ο κάθε υπουργός, αφού μπορεί να μην ανανεώσει με τροπολογία που φέρνει κάθε χρόνο. Φέτος, ξαφνικά, είπε η Κυβέρνηση ότι μόνον 16 από τους 43 και οι υπόλοιποι θα πεταχτούν έξω σε μια νύχτα. Ο ίδιος ο υφυπουργός της κυρίας Μενδώνη, είπε πριν από λίγο στην αντιπροσωπεία που είχαν στείλει ότι αυτό μας φάνηκε τόσο απάνθρωπο που είπαμε «δεν γίνεται και έτσι, παζαρέψαμε και καταφέραμε να πεταχτούν μόνο 13». Και σας ρωτάω μια και εκπροσωπείτε την Κυβέρνηση. Τι λογική μπορεί να είναι αυτή, οι 13 είναι άλλου είδους άνθρωποι από αυτούς που διασώθηκαν τελικά, γιατί επρόκειτο να μείνουν μόνον 16 και τελικά θα μείνουν 40 άρα, είναι άλλοι 14 να πάρουν τον δρόμο. Οι 14 τι είχαν και γλίτωσαν; Τίποτα, μια ζαριά, κύριε Πρόεδρε.

Η διευθύντρια του φεστιβάλ Αθηνών, η κυρία Ευαγγελάτου -την οποία εσείς και όχι εμείς, διορίσατε- λέει ότι δεν ξέρει πως θα ξαναγίνει φεστιβάλ αν δεν έχει αυτούς τους δεκατρείς. Χθές, το είπε δημόσια. Ο πρόεδρος του ΔΣ του Φεστιβάλ τον οποίο πάλι εσείς διορίσατε κι όχι εμείς, δηλώνει ότι αν εμείνετε στην απόφασή σας, σκέφτεται σύσσωμο το διοικητικό συμβούλιο να παραιτηθεί σε ένδειξη αλληλεγγύης διότι, δεν θα βγει το Φεστιβάλ ούτε της Επιδαύρου, ούτε το ένα, ούτε το άλλο.

Λύση υπάρχει, το επιχείρημα της κυρίας Μενδώνη το οποίο επιτρέψτε μου να πω, είναι ένα αστείο πολιτικά επιχείρημα, είναι ότι αυτή η ανωμαλία να διαιωνιστεί, να μην προσλαμβάνονται μέσω ΑΣΕΠ και να μην είναι μόνιμοι αυτοί άνθρωποι στη θέση τους; Ασφαλέστατα να μην διαιωνιστεί. Ασφαλώς, να προσλαμβάνονται μέσω ΑΣΕΠ και να είναι μόνιμα στην θέση τους. Με τόση ανεργία -λέει η κυρία Μενδώνη, αυτό μου είπε η αντιπροσωπεία- θα πέσουν πάνω μας να μας φάνε οι υπόλοιποι άνεργοι, αν κάνουμε μια εξαίρεση και βάλουμε αυτούς μέσω ΑΣΕΠ και απαντάμε εμείς, το πολύ απλό.

Μοριοδοτήστε την προϋπηρεσία τους. Τα 20, τα 10, τα 12, τα 7 χρόνια, βασιστείτε στην τεχνογνωσία και στην πείρα τους, αλλά κυρίως μοριοδοτήστε την προϋπηρεσία τους και να, που μέσω ΑΣΕΠ, μπορούν να παραμείνουν όλοι στη θέση τους.

Προσέξτε, θα είναι ένα έγκλημα, όχι μόνον για αυτούς τους 13 ανθρώπους- των οποίων οι συμβάσεις, ειρήσθω εν παρόδω, λήγουν επειδή είναι καλοκαιρινή εργασία, 31 Οκτωβρίου- άρα, θα χάσουν και τους δύο αυτούς μήνες, δεν θα πληρωθούν τον Νοέμβρη και το Δεκέμβρη που σημαίνει δεν θα έχουν να φάνε τις γιορτές αυτοί και τα παιδιά τους.

Είναι, λοιπόν, απάνθρωπο είναι τρομερά άδικο, να σκεφτεί κανείς ότι οι 14 σώθηκαν με μια μαντεψιά του υπουργού και οι άλλοι 13 πάνε στον Καιάδα. Είναι φοβερό, αλλά πραγματικά υπάρχει λύση, σας την υποδείξαμε πως μπορεί να γίνει νομιμότητα μέσω του ΑΣΕΠ και πραγματικά, κάντε το διότι, από την άλλη μεριά, εκτός από το δράμα των 13 ανθρώπων, κάνουμε έκκληση και για το Φεστιβάλ.

Το φεστιβάλ μας είναι ένα πράγμα το οποίο μας τιμά, μας τιμά όλους. Έχουμε πετύχει με πάρα πολύ λίγα χρήματα, να έχουμε ένα φεστιβάλ της προκοπής εδώ και πολλά χρόνια. Συμμετείχα, έχω παίξει δεκάδες φορές στο φεστιβάλ της Επιδαύρου και στο Ηρώδειο και στο Φεστιβάλ Αθηνών, πριν από 3-4 χρόνια πριν εκλεγώ. Πραγματικά ξέρω, με τι μόχθο το έχουμε κρατήσει και πόσο ψηλά πάει την πατρίδα μας αυτό το πράγμα και είναι μεγάλη αμαρτία, αυτοί οι άνθρωποι που 20 χρόνια δίνουν το μόχθο τους, σε μια νύχτα να βρεθούν στο δρόμο και να μην έχουν να ταΐσουν τα παιδάκια τους.

 Ξέρω ότι δεν είστε η καθ’ ύλην αρμόδια υπουργός, αλλά πραγματικά αποσύρετε το. Αύριο το ΜέΡΑ25 καταθέτει τροπολογία με τα δύο αυτά αιτήματα. Δηλαδή, να μονιμοποιηθούν όλοι τους ή τουλάχιστον, να ανανεωθεί για έναν ακόμα χρόνο όπως γίνεται με τον λάθος τρόπο τόσα χρόνια η σύμβαση όλων τους και των 43 και για κανέναν λόγο να μην χάσουν τον Νοέμβριο και τον Δεκέμβριο. Θα πεθάνουν από την πείνα. Ξέρετε, δεν λαϊκίζω ποτέ, αλλά θα πεθάνουν από την πείνα. Σκεφτείτε εμένα ή εσάς να μην είχαμε πάρει τους δύο τελευταίους μισθούς μας. Τι θα κάναμε στις γιορτές; Σας ευχαριστώ πολύ για την ανοχή. Ήταν για ιερό σκοπό, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ κύριε Γρηγοριάδη. Όλα γίνονται για ιερό σκοπό. Ο κ. Ξανθός παρακαλώ έχει τον λόγο.

**ΑΝΔΡΕΑΣ ΞΑΝΘΟΣ**: Ευχαριστώ κύριε Πρόεδρε. Κύριε Υπουργέ, αγαπητοί συνάδελφοι, ολοκληρώνεται η συζήτηση, τα είπε και ο Εισηγητής μας και στις προηγούμενες συνεδριάσεις των Επιτροπών. Έχουμε ένα νομοσχέδιο που παρατείνει προϋπάρχουσες ρυθμίσεις. Το θέμα είναι ότι το χρονικό όριο που βάζει 31/03/22 είναι ένα όριο που είναι εκτός υγειονομικής πραγματικότητας. Ευρωπαϊκής, παγκόσμιας και εγχώριας. Και αυτό είναι το θέμα με την διαχείριση της πανδημίας. Ότι η Κυβέρνηση αρνείται πεισματικά να συνειδητοποιήσει ότι αυτή η υπόθεση, αυτή η μεγάλη υγειονομική κρίση, θα σοβεί για πάρα πολύ μεγάλο διάστημα και θέλει άλλου τύπου οργάνωση· και του συστήματος υγείας και της επιδημιολογικής επιτήρησης και του ελέγχου της διασποράς και της συνολικής δημοσιονομικής υποστήριξης αυτήν την περίοδο.

Βλέπουμε, λοιπόν ότι παρά το γεγονός ότι το ECDC, ο Παγκόσμιος Οργανισμός Υγείας, η κομισιόν, οι εμπειρογνώμονες του εξωτερικού και της χώρας μας, ο κ. Τσιόδρας χθες, σωστά κατά την άποψή μου προειδοποιούν ότι έχουμε ένα επερχόμενο κύμα νέο το οποίο θα θέσει σε δοκιμασία τα συστήματα υγείας κυρίως λόγω της επικράτησης μετάλλαξης όμικρον. Όλη η Ευρώπη είναι σε υγειονομικό συναγερμό, υπάρχουν μεγάλες χώρες που έχουν πολύ υψηλά ποσοστά εμβολιαστικής κάλυψης και πολύ πιο ανθεκτικά συστήματα υγείας οι οποίες αυτές οι χώρες σχεδιάζουν οριζόντια περιοριστικά μέτρα αυτήν την περίοδο των γιορτών.

Στην Ελλάδα, συμβαίνει το ακριβώς αντίθετο. Διαβεβαιώνει ο αρμόδιος υπουργός ότι είμαστε σε ύφεση του τέταρτου κύματος. Ποιος έκανε αυτή την επιδημιολογική εκτίμηση; Άκουσα προσωπικά τον κ. Πρόεδρο να το λέει χθες, στην τηλεόραση. Είμαστε λέει σε ύφεση. Από πού προκύπτει; Όταν με τον εβδομαδιαίο μέσο όρο έχουμε 5.000 κρούσματα τη μέρα, 700 διασωληνωμένος και 90 νεκρούς; Και διαβεβαιώσεις, «θα πάμε κανονικά στις γιορτές», «δεν υπάρχει κανένας λόγος να λάβουμε συμπληρωματικά μέτρα» «αν χρειαστεί, θα τα δούμε μετά τις γιορτές» και λοιπά.

Επειδή, βέβαια, υπάρχει και η κριτική και είναι ισχυρή και από την πλευρά της επιστημονικής κοινότητας, αρχίζουν οι αντιφάσεις. Βγαίνει ο Κυβερνητικός Εκπρόσωπος χθες, λέει πιθανόν να χρειαστεί να κάνουν και rapid test οι εμβολιασμοί. Καταρρέει όλο το αφήγημα. Κατά την άποψή μου, η μετάλλαξη Όμικρον έχει συντρίψει όλη την επιχειρηματολογία περί πανδημίας ανεμβολίαστων.

Το λέγαμε από την αρχή, είναι επιστημονική αρλούμπα αυτό το πράγμα και είναι επιδημιολογικά επικίνδυνη γραμμή διότι, ξέρουμε πάρα πολύ καλά ότι και οι εμβολιασμένοι συμμετέχουν στην αλυσίδα μετάδοσης. ΄Ήταν λάθος να εστιάζουμε τα όποια περιοριστικά μέτρα στο ένα τρίτο της κοινωνίας μόνον και πρέπει να αλλάξουμε γραμμή και πρέπει φυσικά, να πάμε σε αυξημένο testing, όπως κάνουν όλες οι σοβαρές χώρες.

Στην Αγγλία, αυτές τις μέρες και τον τελευταίο καιρό δηλαδή, ιδιαίτερα λόγω της μετάλλαξης OMIKRON, είναι δωρεάν και τα rapid και τα μοριακά test, σε όλο τον κόσμο χωρίς διάκριση μεταξύ ανεμβολίαστων και εμβολιασμένων.

Πρέπει να πάμε σε αυστηροποίηση των συνθηκών λειτουργίας χώρων μαζικής συνάθροισης κ.λπ. και διασκέδασης. Δεν γίνεται να πηγαίνουμε με αυτό το κλίμα εφησυχασμού. Θα έχουμε τρομερό πρόβλημα, κατά την άποψή μου, στο επόμενο διάστημα και θεωρώ ότι αυτό, πραγματικά, θα εξαντλήσει και τις τελευταίες αντοχές και του συστήματος υγείας και των ανθρώπων του, αλλά και της κοινωνίας. Επειγόντως σοβαρή αναπροσαρμογή στρατηγικής. Ακούστε επιτέλους τους επιστήμονες. Είναι δυνατόν, να βγει ο Πρωθυπουργός και να βγαίνουν μετά οι επιστήμονες και να λένε, ότι δεν έχουν ζητηθεί ποτέ αυτά και για να μην χαλάσει το αφήγημα, τώρα να βγαίνει και να λέει, ότι δεν είπαμε για rapid test, είπαμε θα δώσουμε δύο δωρεάν self test, rapid test το οποίο θα το πλήρωνε ο κόσμος από τη τσέπη του.

Νομίζω ότι αυτά δεν είναι εικόνα σοβαρής και αξιόπιστης διαχείρισης και ενισχύουν τη δυσπιστία και την ανασφάλεια στον κόσμο. Επιτέλους, να πάρει πρωτοβουλία η Κυβέρνηση, να αξιολογήσει τη διαχείριση. Χρειάζεται αποτίμηση της διαχείρισης, αποτίμηση των μέτρων, αποτίμηση της ανταπόκρισης του συστήματος, αποτίμηση της διαθεσιμότητας του ιδιωτικού τομέα να βοηθήσει σε αυτή την ιστορία. Δεν είναι δυνατόν. Αυτό, κάθε σοβαρή οργανωμένη χώρα, το κάνει επίσημα το κράτος με τους μηχανισμούς του. Βάλτε τους επιστήμονες να μελετήσουν τα δεδομένα και να του εισηγηθούν.

Εδώ, όταν βγουν οι επιστήμονες και κάνουν από μόνοι τους μια τέτοια αξιολόγηση, απαξιώνουμε το αποτέλεσμα της έρευνας και αρχίζουμε να απαξιώνουμε και τους επιστήμονες γιατί βεβαίως, το συμπέρασμα είναι που δεν βολεύει, γιατί το συμπέρασμα και της πρόσφατης μελέτης Τσιόδρα-Λύτρα, ήταν ακριβώς ότι ενισχύστε το σύστημα υγείας.

Αυτό το πολιτικό διακύβευμα δεν θέλει να υιοθετήσει η Κυβέρνηση και γι’ αυτό δεν ξέρει κανείς αν παρέλαβε και ποιος παρέλαβε και σε ποιο συρτάρι παρέπεσε μια σοβαρή και έγκυρη επιστημονική μελέτη, η οποία έχει δημοσιευτεί σε σκανδιναβικό περιοδικό. Και δεν ντρεπόμαστε τώρα, σε αυτή τη χώρα να λέμε ότι δεν την ήξερε το Υπουργείο Υγείας ή δεν την ήξερε ο Πρωθυπουργός. Λοιπόν ή θα σοβαρευτείτε ή τα πράγματα θα γίνουν πάρα πολύ επικίνδυνα στο επόμενο διάστημα.

Επιτρέψτε μου και δύο κουβέντες για δύο επιμέρους άρθρα. Το ένα είναι το άρθρο 39 το οποίο σε προηγούμενο νομοσχέδιο, ήταν αυτό που αφορούσε την συνταγογράφηση των ανασφάλιστων ανθρώπων από ιδιώτες γιατρούς. Την καταργήσατε γιατί θεωρούσατε, προσβάλλεται με αυτό το τρόπο και έμμεσα τους ιδιώτες γιατρούς ότι γινόταν υπερσυνταγογάφηση και προκλητή ζήτηση και είχε αυξηθεί η δαπάνη, ειδικά η φαρμακευτική και βεβαίως, το απαιτούσε η φαρμακοβιομηχανία για να τα λέμε τα πράγματα καθαρά.

Το πήρατε πίσω, επειδή υπήρξαν αντιδράσεις και από τους συλλόγους των ασθενών και υπήρχε κατακραυγή, γιατί υπάρχει πάρα πολύς κόσμος που είναι ανασφάλιστος ο οποίος έχει ειδικά νοσήματα, χρόνια νοσήματα και παρακολουθείται από γιατρούς που είναι εκτός ΕΣΥ και ήταν τραγικό οι άνθρωποι αυτοί να ταλαιπωρούνται, μια φορά να πάνε στο γιατρό που τους παρακολουθεί και άλλη μια φορά να ξαναπάνε σε μια δημόσια δομή για να γράψουν τα φάρμακά τους και τις εξετάσεις τους. Κάνετε μια μερική υποχώρηση και λέτε, ότι με απόφαση του Υπουργού, θα οριστεί πότε θα εφαρμοστεί ο νόμος κ.λπ..

Προσέξτε, βάζετε κι ένα πράγμα το οποίο είναι απαράδεκτο, δίνετε την δυνατότητα στον υπουργό, να αποφασίζει αυτός χωρίς εισήγηση κανενός επιστημονικού οργάνου, χωρίς εισήγηση του ΕΟΠΥΥ, χωρίς εισήγηση του ΚΕΣΥ, χωρίς εισήγηση κανενός, να αποφασίζει αυτός, αν θα πρέπει να εξαιρεθούν συγκεκριμένα φάρμακα, εξετάσεις και θεραπευτικές πράξεις.

 Εμείς, θέλουμε να καταργηθεί η διάταξη και να ξαναγυρίσουμε στην πρωτέρα κατάσταση που ήταν ένα βήμα καθολικής κάλυψης και εγγυημένης πρόσβασης αυτών των ανθρώπων στην ιατροφαρμακευτική περίθαλψη. Αλλά ειδικά σ’ αυτό το θέμα, προσέξτε γιατί θα εκτεθεί ο υπουργός. Σας το λέω ευθέως. Εκτός και εάν αυτό είναι επιλογή. Να μπορεί ο υπουργός να κάνει αδιαφανώς συνεννοήσεις με συγκεκριμένες εταιρείες που έχουν φάρμακα, ιατροτεχνολογικά προϊόντα κ.λπ..

Δεύτερον, το άρθρο 44, το οποίο αφορά την πρόβλεψη 15 εκατομμυρίων ευρώ επιπλέον πάνω από τον κλειστό προϋπολογισμό των διαγνωστικών και την παράτασή του claw back μέχρι το 2025. Εμείς, λοιπόν, αγαπητοί συνάδελφοι, επειδή είμαστε σοβαρό κόμμα και δεν κάνουμε λαϊκίστική αντιπολίτευση όπως κάνατε εσείς όταν ήσασταν και βγαίνατε και λέγατε στους ιδιώτες ιατρούς και εργαστηριακούς ότι θα καταργήσετε το claw back - αυτές τις ψευτιές λέγατε - και βάζατε τους επαγγελματικούς εκπροσώπους που τους επηρεάζετε και μας έκαναν απεργία ανάμεσα στις ευρωεκλογές και στις βουλευτικές και μας εκβίαζαν ότι θα κλείσουν τα εργαστήρια, γιατί δήθεν είχε αυξηθεί το claw back και δεν το είχαμε αντιμετωπίσει.

Προσωπικά εγώ χειρίστηκα το θέμα και δώσαμε 30 εκατομμύρια plus. Ενισχύσαμε τότε 30 εκατομμύρια τον Προϋπολογισμό και από τότε έχουν περάσει δύο χρόνια, έχει πάει το claw back στο Θεό, κουβέντα δεν έχουν πει αυτοί οι εκπρόσωποι. Και βεβαίως τώρα δεν άκουσα κανέναν να διαμαρτύρεται πού το πάτε το claw back μέχρι το 2025.

Εμείς, λοιπόν, λέμε ότι καλώς παρατείνεται η δυνατότητα να υπάρχει αυτός ο μηχανισμός της επιστροφής πέραν του κλειστού προϋπολογισμού. Αλλά για να αντιμετωπισθεί διαρθρωτικά αυτό το θέμα χρειάζεται πρώτον, έλεγχος στη συνταγογράφηση με σοβαρά διαγνωστικά και θεραπευτικά πρωτόκολλα. Δεύτερον, να ενισχύσουμε το σύστημα των δημόσιων εργαστηρίων για να μπορούν να καλύπτονται περισσότερες εξετάσεις από το δημόσιο σύστημα και να μην καταφεύγει ο κόσμος στον ιδιωτικό τομέα.

Τρίτον, να υπάρξει αναπροσαρμογή του κλειστού προϋπολογισμού και όντως να ενισχύεται και η διαγνωστική δαπάνη και άλλες επιμέρους δαπάνες που αφορούν πολύ κόσμο.

Γι’ αυτό θα ψηφίσουμε αυτό το άρθρο και τα 15 εκατομμύρια ευρώ που δίνονται. Φυσικά να γίνεται καλύτερη κατανομή της υπέρβασης του claw back σε αυτούς που πραγματικά το προκαλούν, που ξέρουμε ότι είναι οι μεγάλες διαγνωστικές αλυσίδες.

Έτσι κάνουμε πολιτική και όχι με απλοϊκότητες και λαϊκισμούς. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Εμείς ευχαριστούμε.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ**: Κύριε Πρόεδρε, νομίζω ότι μετά τον κύριο Ξανθό πολύ λίγα πράγματα έχω να προσθέσω. Όμως, δεν μπορώ παρά να επισημάνω μία τεράστια αντίφαση. Είμαστε μόλις μια βδομάδα μετά την ψήφιση του Προϋπολογισμού. Τι μας είπατε στον Προϋπολογισμό; Ότι η πανδημία τελειώνει το 2021. Ότι οι δαπάνες δεν εγγράφονται, γιατί έχει τελειώσει. Τι μας είπατε στον προϋπολογισμό; Μέσα σε μία βδομάδα μας λέτε τα παρατείνουμε όλα μέχρι τον Απρίλη διότι, η πανδημία συνεχίζεται; Είναι σοβαρή Κυβέρνηση αυτή; Βέβαια, το πώς την αντιμετωπίζετε, τα είπε ο κύριος Ξανθός και πολλοί συνάδελφοι της υπόλοιπης Αξιωματικής Αντιπολίτευσης. Το μόνο όπλο για να αντιμετωπίσετε την πανδημία, λοιπόν, είναι οι συνεχείς παρατάσεις χωρίς καμία ενίσχυση του ΕΣΥ; Όταν όλοι οι διεθνείς οργανισμοί σας λένε ότι χωρίς ισχυρό σύστημα υγείας δεν υπάρχει πιθανότητα να βγείτε από τον τεράστιο υγειονομικό κίνδυνο. Κάθε μέρα αυτό βλέπουμε. Έχουν όλοι οι πολίτες πια παραδοθεί σε μία κυβέρνηση, η οποία βρίσκεται σε μία κατάσταση εγκληματικής ανευθυνότητας.

Δεν είναι μόνον ότι μας είπατε όλες αυτές τις ανοησίες, τον τελευταίο καιρό, τις αρλούμπες πούμε οι οποίες αποδεικνυόταν κάθε μέρα ότι δεν ίσχυαν. Είναι ότι συνεχίζετε την ίδια εγκληματική πολιτική. Δεν βαριέσαι, αυτοί που πεθαίνουν, πεθαίνουν, αυτοί που βρίσκονται εκτός ΜΕΘ, βρίσκονται εκτός ΜΕΘ και πάει λέγοντας. Εγώ, νομίζω ότι αυτό το πράγμα δεν μπορεί να συνεχιστεί. Εξάλλου, γι’ αυτό σας ζητήσαμε και να προκηρύξετε εκλογές τώρα, μέσα την πανδημία διότι, θεωρούμε ότι πια τα πράγματα είναι εξαιρετικά επικίνδυνα. Δεν μπορείτε να συνεχίσετε εσείς, να είστε Κυβέρνηση.

Θέλω να πω κάτι παραπάνω για το άρθρο 39. Ξέρετε πολύ καλά ότι ο ΣΥΡΙΖΑ έκανε αυτά τα ενιαία μέτρα για όλους τους ανασφάλιστους συμπολίτες μας, που βρήκε δυόμισι εκατομμύρια ανασφάλιστους συμπολίτες μας, τους έβαλε στο ΕΣΥ και τους έβαλε με ίδιους όρους, ανασφάλιστους και ασφαλισμένους, να γράφουν τις συνταγές τους, τις εξετάσεις τους και όσα χρειάζονται για τις θεραπείες τους.

Εσείς, ξαφνικά, σκεφτήκατε, ότι όσοι είναι ανασφάλιστοι, είτε είναι αυτοί ανάπηροι, είτε είναι αυτοί επιχειρηματίες, οι οποίοι δεν μπόρεσαν να πληρώσουν τις ασφαλιστικές τους ενημερότητες, είναι άνθρωποι αφερέγγυοι και άρα, δεν πρέπει να τους γράφουν οι ιδιώτες, αλλά πρέπει να τους γράφει το Δημόσιο; Χωρίζετε δηλαδή, τους ασφαλισμένους και τους ανασφάλιστους, σε αξιόπιστους και μη; Αυτό με ξεπερνάει. Πραγματικά με ξεπερνάει. Διότι, αυτό που κάνετε, θα το πληρώστε πολύ άσχημα. Ήδη, οι ανάπηροι βρίσκονται στα κάγκελα.

Και δεν έφτανε αυτό, αλλά λέτε ότι ο υπουργός θα καθορίζει ποιες ομάδες θα εξαιρούνται ή όχι; Δηλαδή, του δίνετε και αυτή την διάσταση, για να παζαρεύει, είτε με φαρμακοβιομηχανίες, είτε με ομάδες από τους ανασφάλιστους; Είναι δυνατόν ποτέ, να το κάνετε αυτό και να νομίζετε ότι δεν θα εισπράξετε μια τεράστια οργή και αγανάκτηση, από τα περιβόητα μεσαία στρώματα; Τι νομίζετε ότι είναι; Όλοι αυτοί οι φτωχοί που τους έχετε γραμμένους και έτοιμους να πεθάνουν από την ενεργειακή φτώχεια και από την υγειονομική φτώχεια και από τα πάντα; Ή νομίζετε ότι είναι ευκαιρία τώρα, με αυτό το νομοσχέδιο να παρατείνετε ημερομηνίες πραγμάτων που δημιουργούν τεράστιο κίνδυνο σε βρέφη και νήπια;

Παρατείνετε την ημερομηνία για την πυροπροστασία των βρεφονηπιακών σταθμών. Τι έγινε το 2017; Βγάλαμε νέο κανονισμό. Με βάση τον νέο κανονισμό δόθηκε σε όλους ιδιωτικούς, κρατικούς ή δημοτικούς βρεφονηπιακούς σταθμούς, ένα διάστημα να προσαρμοστούν.

Ιδιαίτερα στους δημοτικούς, δόθηκε διάστημα και χρήματα, 95 εκατομμύρια ευρώ και δόθηκε μέχρι το 2019. Παράταση 18-19. Από τότε εσείς, με συνεχείς παρατάσεις συνεχίζετε 2 χρόνια τώρα και ξανά συνεχίζετε. Είμαστε ασφαλισμένοι για τα νήπια και για τα βρέφη -αν συμβεί ο μη γένοιτο- κάτι;

Ενεργειακή φτώχεια. Καμία πρόβλεψη για την ενεργειακή φτώχεια, αυτές τις μέρες, για τους ευάλωτους. Την τροπολογία την γνωστή, αυτό που λέει η Ευρωπαϊκή Ένωση. Δωρεάν ρεύμα στα ευάλωτα νοικοκυριά μέχρι 300 κιλοβατώρες λέγαμε εμείς. Να συνδεθούν τα ρεύματα εδώ και τώρα, λέγαμε εμείς. Τα λέει η Ευρωπαϊκή Ένωση, δεν τα λέμε εμείς. Είναι Οδηγία, για αυτή την περίοδο της ενεργειακής κρίσης.

Κύριοι Υπουργοί, που βρίσκεστε εδώ, συνδέετε καθόλου τους 12 θανάτους μέσα σε μία βδομάδα από πυρκαγιές, με εκείνο το οδυνηρό 2012-2015 που μας παραδώσατε ανθρώπους να πεθαίνουν, λόγω της ενεργειακής κρίσης χωρίς ούτε ένα ευρώ τότε, σε κανέναν από αυτούς και χωρίς να συνδέετε, ούτε τα ρεύματα, ούτε να τους δίνετε δωρεάν ποσό ρεύματος.

Ούτε αυτό δεν φέρνετε αύριο σ’ αυτό το νομοσχέδιο σκούπα, που όλα τα καθαγιάζει και όλα τα σαβουρώνει; Κάντε τουλάχιστον, κάτι για τον κόσμο για να μην έχουμε τα ίδια φαινόμενα με το παρελθόν.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Αντιπρόεδρος της Επιτροπής)**: Το λόγο έχει η κυρία Ράπτη.

**ΖΩΗ ΡΑΠΤΗ (Υφυπουργός Υγείας)**: Θα κάνω κάποια σχόλια, σε σχέση με τα όσα ειπώθηκαν εδώ και βεβαίως, αύριο στην Ολομέλεια θα συζητηθούν και θα δοθούν και απαντήσεις στις ερωτήσεις που ετέθησαν.

Σε σχέση με το ζήτημα των παρατάσεων που δίνονται με το νομοσχέδιο, θα παραπέμψω στην απάντηση που έδωσε ο Υπουργός στην πρώτη συνεδρίαση της Επιτροπής αυτής. Πράγματι, ότι επιλέγει η κυβέρνηση να φέρνει ανά τρίμηνο τις ανανεώσεις των παρατάσεων, δείχνει ακριβώς ότι δεν αγνοούμε το κοινοβούλιο. Επιλέγουμε όμως αντιθέτως, να φέρουμε και πάλι το ζήτημα στη συζήτηση που γίνεται εδώ, προκειμένου να τίθενται οι εκατέρωθεν απόψεις και βεβαίως, να λαμβάνονται εν τέλει αποφάσεις.

Σε σχέση με το ζήτημα των κλινών ΜΕΘ, ξανά θυμίζω εδώ στους παρευρισκόμενους την πραγματικότητα, η οποία είναι ότι όταν παραλάβαμε τις κλίνες ΜΕΘ ήταν συγκεκριμένα 557 τον αριθμό και σήμερα, η Κυβέρνηση τις έχει υπερδιπλασιάσει και έχουμε 1328, αλλά παραπέμπω και πάλι στην απάντηση που έδωσε χθες στο Κοινοβούλιο, σε ερώτηση του αξιότιμου εκπροσώπου της Αξιωματικής Αντιπολίτευσης για το πόσες κλίνες ΜΕΘ υπάρχουν σήμερα, πόσο έχουν ενισχυθεί αυτές σε σχέση με την έναρξη της πανδημίας και βεβαίως, στις λοιπές ερωτήσεις που έκανε ο κ. Ξανθός.

**ΝΙΚΟΛΑΟΣ ΗΓΟΥΜΕΝΙΔΗΣ**: Η ερώτηση δεν ήταν αυτή. Ήταν ανά νοσοκομείο και ΥΠΕ.

**ΖΩΗ ΡΑΠΤΗ (Υφυπουργός Υγείας)**: Ανά υγειονομική περιφέρεια ζητήσατε. Δεν ξέρω, αν εσείς ακούσατε την απάντηση, που έδωσε χτες ο υπουργός στον κύριο Ξανθό. Άκουσα το ειδικότερο σημείο της ερώτησής σας και βεβαίως, αυτό αντιστοίχως αύριο θα απαντηθεί από τον υπουργό, εφόσον δεν έχει απαντηθεί. Όμως, έχει σημασία να πούμε, ότι πλήρης απάντηση έχει δοθεί ήδη από χθες.

Σε σχέση με την σειρά των μέτρων που έχουν ήδη ανακοινωθεί από την Κυβέρνηση, ήδη να υπογραμμίσω ότι ο Πρωθυπουργός στο υπουργικό συμβούλιο μιλώντας σήμερα, ανακοίνωσε ότι θα δοθούν δύο επιπλέον δωρεάν self test στους πολίτες, ενόψει των εορτών. Γίνεται μια ισχυρή σύσταση να τα χρησιμοποιήσουν όλοι, ενόψει των εορταστικών εκδηλώσεων των Χριστουγέννων και της Πρωτοχρονιάς. Πέραν αυτού, δεν μπορώ να μην αναφερθώ και πάλι σε όλη αυτή την προσπάθεια που έχει γίνει από την κυβέρνηση, όλο αυτό το διάστημα των δύο ετών και την οποία εσείς αποσιωπάτε για αντιπολιτευτικούς λόγους. Η πραγματικότητα, όμως, είναι ότι ενισχύθηκε το Εθνικό Σύστημα Υγείας με πάνω από 14.000 εργαζόμενους, υπερδιπλασιάστηκαν οι κλίνες ΜΕΘ, δόθηκαν κίνητρα για τον εμβολιασμό και οργανώθηκε εθνική επιχείρηση εμβολιασμού, έχουν παρασχεθεί στους πολίτες δωρεάν self test και αυτά είναι ενίσχυση των συμπολιτών μας ακριβώς για να μπορέσουν να επιστρέψουν τα παιδιά μας στα σχολεία και γι’ αυτόν τον λόγο τα σχολεία μέχρι σήμερα, λειτουργούν υποδειγματικά με ελάχιστες αποκλίσεις σε ό,τι αφορά την ανάγκη να μείνει κάποιος στο σπίτι.

Καταλαβαίνουμε όλοι πόσο μεγάλη αξία έχει αυτό, ειδικά λαμβανομένου υπόψη και του ζητήματος που έχει επηρεάσει ιδιαίτερα την ψυχική υγεία μαθητών εφήβων και μαθητών δημοτικού, όπως καταγράφεται παγκοσμίως σε όλες τις έρευνες και παράλληλα, να μην ξεχνάμε την υποστήριξη που έδωσε η Κυβέρνηση αυτή, δίνοντας πάνω από 34 δισεκατομμύρια ευρώ με την επιστρεπτέα προκαταβολή, την υποστήριξη που έδωσε στους συμπολίτες μας που δοκιμάστηκαν από την πανδημία οικονομικά, αλλά και την υποστήριξη που έδωσε τόσο στο πρώτο κύμα της πανδημίας στους ανθρώπους που είναι στην πρώτη γραμμή, στους ανθρώπους του εθνικού συστήματος υγείας και θα δώσει και τώρα την υποστήριξη εν όψει των Χριστουγέννων, μία πρόσθετη ανταμοιβή για το μεγάλο κόπο στον οποίο μπαίνουν καθημερινά και όλο αυτό το διάστημα της πανδημίας.

Βεβαίως, αύριο, θα γίνει αναλυτικά η συζήτηση. Θέλω να κλείσω υπενθυμίζοντας, και απαντώντας στην κυρία Φωτίου, ότι ήταν η Κυβέρνηση της Νέας Δημοκρατίας, το 2014, η οποία έφερε και νομοθέτησε τη δωρεάν ασφαλιστική κάλυψη όλων των ανασφάλιστων. Τα ΦΕΚ, βεβαίως, κυρία Φωτίου, είναι στη διάθεσή σας. Είναι το γεγονός ότι άλλαξε η Κυβέρνηση και ό,τι δεν είχε υλοποιηθεί, μέχρι την αλλαγή της Κυβέρνησης, δεν σημαίνει ότι δεν είχε νομοθετηθεί.

Άρα, ας μην ξεχνάμε την πραγματικότητα. Τα ΦΕΚ βρίσκονται εκεί να μας τη θυμίσουν. Αυτό το επιχείρημα, το οποίο ακούω εδώ και έξι χρόνια, νομίζω ότι πρέπει κάποια στιγμή να το ξεχάσετε.

Συνεπώς, στην ερώτηση που θέσατε, κύριε Λαμπρούλη, σε σχέση με το ζήτημα του ΕΟΔΥ και τις αλλαγές των συμβάσεων του Προγράμματος «ΦΙΛΟΣ», θα υπάρξει απάντηση, αύριο, από τον Υπουργό, στη Βουλή, για το τι πρόκειται να γίνει.

Πάντως, γίνεται μια μεγάλη προσπάθεια να τροποποιηθεί η Κοινή Υπουργική Απόφαση, ούτως ώστε να μπορέσουν να ανανεωθούν οι συμβάσεις και να απασχοληθούν οι άνθρωποι, οι οποίοι απασχολούνται σήμερα με το Πρόγραμμα «ΦΙΛΟΣ», από το 2017.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε και η β’ ανάγνωση του νομοσχεδίου.

Εισερχόμαστε στην ψήφιση κατά άρθρο. Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 146 γίνονται δεκτά ως έχουν κατά πλειοψηφία.

Τέλος, γίνεται δεκτό κατά πλειοψηφία και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του.

Έγινε δεκτό κατά πλειοψηφία.

Συνεπώς, το σχέδιο νόμου του Υπουργείου Υγείας «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις» γίνεται δεκτό επί της αρχής, επί των άρθρων και στο σύνολό του κατά πλειοψηφία.

 Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.:

Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία-Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Δούνια Παναγιώτα, Μπίζιου Στεργιανή (Στέλλα), Πνευματικός Σπυρίδων, Ράπτη Ελένη, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Ηγουμενίδης Νικόλαος, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Ξανθός Ανδρέας, Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Πουλάς Ανδρέας, Φραγγίδης Γεώργιος, Καραθανασόπουλος Νικόλαος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία, Γρηγοριάδης Κλέων.

Τέλος και περί ώρα 15.25΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΙΑΣΩΝ ΦΩΤΗΛΑΣ**